Kelicikan Anak Melayu Yang Mengembalikan Guthrie Daripada Cengkaman British

Baru saja dapat tahu bekas Menteri Besar Selangor, Tan Sri Khalid Ibrahim telah kembali ke hadrat Ilahi. Takziah kepada keluarga Allahyarham, semoga Allah mengampuni, merahmati dan meletakkan beliau dalam kalangan para salihin yang dikasihi-Nya. Tatkala negara menangisi pemergian figura hebat ini, ramai orang terlupa sebelum bergelar ahli politik, beliau juga merupakan arkitek ‘serangan subuh’ Guthrie!

Apa hebat sangat pencapaian ‘serangan subuh’ Guthrie ini? Mungkin ia nampak remeh tetapi sebelum itu, ia merupakan sebuah syarikat perladangan British yang terkemuka dan tersenarai di London Stock Exchange (Bursa Saham London). Tetapi ada satu perkara yang menjengkelkan kerajaan ketika itu terhadap syarikat berkenaan: keengganan membantu sektor pertanian dan perladangan negara!

Bukan sekali Guthrie bersikap acuh tak acuh terhadap kerajaan. Tetapi selepas dikenakan tekanan oleh Bank Negara Malaysia (BNM), barulah ia menubuhkan sebuah anak syarikat yang dipanggil Guthrie-Ropel. Menerusi anak syarikat ini, Guthrie mempunyai 17% saham tanah di Malaysia dengan sebahagiannya dijual kepada pelabur tempatan di Bursa Saham Kuala Lumpur (kini Bursa Malaysia). Guthrie bersikap licik dengan menjual tanah-tanah di tempat tinggi yang tidak sesuai untuk kegiatan pertanian.

Sebelum itu, kami cadangkan korang untuk dapatkan THE HUMAN’S COMPLEX. Ingat nak atur ‘serangan Subuh’ Guthrie ini kacang ke? Perlukan minda yang tajam, tenang dan licik untuk jayakannya. Macam mana? Dapatkannya sekarang, harga cun lagi! Pautan pembelian: https://shopee.com.my/The-Patriots-The-Human%E2%80%99s-Complex.-i.238336777.7938249293

Permainan ‘madah berhelah’ Guthrie ini sebenarnya merupakan sebahagian daripada perang dingin yang tercetus antara Malaysia dengan Britain ketika itu. Manakan tidak, kedua-duanya yang mengetuai kerajaan ketika itu dasar kepala batu dan ada pendirian masing-masing: Tun Dr Mahathir Mohamad dan mendiang Margaret Thatcher.

Beberapa bulan sebelum ‘serangan subuh’ Guthrie tercetus, ‘Iron Lady’ sudah bikin Kuala Lumpur naik angin dengan tarik balik subsidi pendidikan ke atas pelajar-pelajar Malaysia. Dengan penarikan subsidi tersebut, kos pengajian pelajar-pelajar negara naik mendadak termasuk dari segi yuran pengajian. Tindakan tersebut kemudiannya disambut oleh ‘Che Det’ yang mengingatkan mereka bahawa itu merupakan satu kesilapan besar. Britain memandang sepi amaran tersebut dan hanya menyesal selepas ‘serangan subuh’ Guthrie berjaya.

Selain isu penarikan subsidi pendidikan, Malaysia juga berang selepas cubaan mendapatkan hak pendaratan tambahan di Heathrow untuk Malaysia Airlines (MAS) ditolak. Tetapi perkara yang akhirnya yang jadi pendorong kepada ‘serangan subuh’ ialah tindakan pesawat supersonik Concorde menceroboh ruang udara Malaysia semasa mendarat di Singapura. Bagi orang kerajaan ketika itu, cukup-cukuplah! Dah tiba masanya orang putih keparat di Downing Street itu perlu diajar cukup-cukup sebagai pengajaran!

Lantas, ini membawa kepada diskusi bagaimana mahu mendapatkan Guthrie agar sah bergelar milik Malaysia. Diskusi yang berlaku di padang golf ini membabitkan tiga figura iaitu Tengku Razaleigh Hamzah (Menteri Kewangan), Raja Tun Mohar Raja Badiozaman (penasihat ekonomi Perdana Menteri) dan Tun Ismail Mohd Ali (Pengerusi PNB). Ironinya, Tun Ismail juga merupakan abang ipar kepada Tun Dr Mahathir.

Tun Ismail mempunyai sebab untuk merasa marah dengan Guthrie. Semasa beliau bergelar Gabenor Bank Negara, pada masa itulah, Guthrie-Roper ditubuhkan itupun selepas didesak. Selepas bergelar Pengerusi Perbadanan Nasional Berhad (PNB), Guthrie membuat kejutan dengan menjual aset mereka di Malaysia kepada MPH, sebuah syarikat tempatan tanpa merujuk PNB yang ada pegangan 25% dalam syarikat itu. Siapa tak mengamuk bila rasakan kedudukan mereka digugat sebegitu rupa.

Tetapi siapa yang patut dibawa sebagai ‘point man’ macam Ethan Hunt dalam Mission Impossible? Hanya satu calon saja yang dipertimbang iaitu Allahyarham Tan Sri Khalid. Ini disebabkan beliau yang ketika itu menjadi pengurus pelaburan PNB pernah berkhidmat dengan Barings, penasihat kewangan Guthrie. Disebabkan peranannya yang penting itu, usaha ini hanya diketahui segelintir orang saja dengan komunikasi strategi dibuat menggunakan kod.

Pada tahun 1980, PNB memiliki 25% saham dalam Guthrie. Ini dicapai menerusi pemilikan 5% saham PNB dan 27.6% saham anak syarikatnya Sime Darby. Selain itu, syarikat-syarikat lain seperti Permodalan Bumiputera Sabah, Bank Simpanan Nasional, Oversea Chinese Banking Corporation (OCBC) Group, Sports Toto, Kuala Lumpur-Kepong (KPK) dan Genting turut mempunyai pegangan dalam Guthrie. Kalau dicampurkan semua, pegangan tempatan dalam Guthrie berjumlah 37%.

Allahyarham Tan Sri Khalid melihat usaha ini sebagai tidak mustahil. Ini kerana kebanyakan saham syarikat yang cuba diraih berpangkalan di Asia Tenggara sekaligus memudahkan mereka untuk berurusan. Selain itu, ia juga bertujuan mengelak rasa curiga pemegang-pemegang saham British daripada mengetahui usaha pengambilalihan secara senyap ini.

Bagi menjayakan usaha ini, dana sebanyak £282 juta diraih menerusi suntikan dana membabitkan tiga buah entiti iaitu Petronas, Pernas dan Amanah Saham Nasional (ASN). Usaha pengambilalihan turut dibantu oleh tokoh perbankan Sir Evelyn de Rothschild dan timbalannya Jock Green-Armytage yang memainkan peranan sebagai penasihat Tun Ismail. Salah satu nasihat de Rothschild kepada Allahyarham Tan Sri Khalid ialah membuka sebuah akaun bank di Switzerland bagi memproses pembelian saham Guthrie secara rahsia.

Selain berperanan sebagai penasihat, firma de Rothschild turut berperanan sebagai broker bagi mendapatkan saham pemegang-pemegang saham luar negara. Sementara firma Rowe & Pitman pula dilantik sebagai broker bagi mendapatkan saham pemegang-pemegang saham minoriti. Bagi menjayakan pembelian, 50 hingga 60 broker terpaksa bekerja lewat malam (subuh hingga pagi waktu Malaysia) selama empat jam pada 7 September 1981.

Memanglah penat bersengkang mata dapatkan saham tetapi usaha Rowe & Pitman mula membuahkan hasil. Perlahan-lahan satu persatu saham Guthrie jatuh ke tangan PNB. Bermula dari 1.6 juta atau 5%, ia kemudiannya meningkat kepada 30% sebelum mencapai angka 42%. Tapi hasrat untuk mencapai angka magis 50% tergendala seketika disebabkan keengganan OCBC menjual saham mereka. Bagaimanapun, ia akhirnya dicapai menerusi persetujuan Pejabat Pelaburan Kuwait untuk menjual saham mereka kepada PNB.

Pada akhirnya, PNB berjaya memiliki 7,995 juta saham atau 50.4% sekaligus menjadikan mereka pemegang terbesar dalam Guthrie.  Selang beberapa hari kemudian, syarikat-syarikat British seperti M&G dan The Anderson terpaksa akur dan menjual semua pegangan mereka kepada PNB. Kosnya memang mahal tetapi menurut Allahyarham Tan Sri Khalid, jumlah aset yang dimiliki melebihi nilai pengambilalihan yang dibuat. Justeru, pengambilalihan ini merupakan satu kemenangan buat ekonomi negara.

Yang kelakarnya, ‘Iron Lady’ hanya tahu tentang hal ini beberapa hari kemudian. Siapa tak malu bila negara bekas jajahan British berjaya mengambil alih salah satu firma terkemuka mereka. Susulan itu, undang-undang pelaburan British diperketatkan bagi mengelak isu sama berulang pada masa akan datang.

Pengambilalihan Guthrie ini turut membuka mata firma-firma British bahawa Malaysia tidak sepatutnya dipandang enteng. Susulan pengambilalihan Guthrie, tiga lagi syarikat perladangan UK iaitu Highlands & Lowlands, Barlows dan Harrisons & Crosfield (H&C) menjual pemilikan mereka di Malaysia kepada kerajaan.

Dua tahun selepas itu, satu perjanjian dimeterai antara Thatcher dan Tun Dr Mahathir membabitkan beberapa isu. Pertama, subsidi pendidikan yang ditarik semula sebelum ini akan diberi dengan nilai sebanyak £160 juta. Kedua, hak pendaratan tambahan di Heathrow diberi kepada MAS. Nyatalah, ‘serangan Subuh’ Guthrie rupanya memberi kesan besar kepada negara dengan buahnya terus dirasai sehingga hari ini.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

Murad, Dina. (2021). The Guthrie Dawn Raid remembered. The Star.

Suhaimi, MJ. (2018, 26 Mac). Dawn Raid: Peristiwa Kerajaan Malaysia Merampas Guthrie Daripada Penjajah British. Iluminasi.

J. White, N. (2018). In Trust A History of PNB. MPH Publishing. Halaman 181-203.


Tirani: Kecantikan Dan Pembohongan

Bagi guru-guru Bahasa Melayu Tingkatan 5 dan lepasan SPM sejak tahun 2016 serta calon SPM pada tahun ini (negeri Selangor, Negeri Sembilan, Kuala Lumpur, dan Putrajaya) pasti sudah maklum akan kisah novel Tirani. Sebelum berbicara lanjut tentang novel yang mempunyai tajuk yang simbolik ini, adalah lebih elok kiranya biodata penulis dipaparkan.

Nama penuh penulis ialah Hajah Bibi Sabariah binti Haji Abang Awet. Dalam dunia penulisan, Beb Sabariah minat menulis sejak bangku sekolah sehingga ke maktab perguruan dalam genre cerpen, puisi, esei, rencana dan kritikan karya.

Namun begitu, karya beliau hanya disiarkan di akhbar tempatan seperti Utusan Sarawak dan akhbar Berita Minggu, Mingguan Malaysia dan Utusan Melayu Mingguan (Jawi) serta Majalah Wanita dari sejak tahun 1999 hingga sekarang. Beliau pernah menerima Anugerah Perkhidmatan Pendidikan 1996, Anugerah Penghargaan Penulis Sarawak selama tiga kali iaitu pada tahun 2001 (puisi), 2008 (cerpen), dan 2009 (cerpen) daripada Dewan Bahasa dan Pustaka cawangan Sarawak.

Beliau juga menyandang naib johan dalam Sayembara Menulis Cerpen sambutan 50 tahun DBP. Kerajaan Negeri Sarawak juga menganugerahkan beliau Pingat Perkhidmatan Setia pada tahun 2003.Selain itu, beliau juga pernah menerima Pingat Pangkuan Negara daripada Yang Di Pertuan Agong pada 27 Januari 2004.

Kepada pembaca artikel yang belum pernah membaca novel ini, novel Tirani berkisarkan seorang wanita yang bernama Waheeda Nurlyana yang digambarkan sebagai seorang wanita yang tabah dan cekal dalam mengharungi setiap kemelut dalam hidupnya.

Secara ringkasnya. Akibat kecederaan yang parah kerana diserang oleh Monyet Belanda, Waheeda menjalani pembedahan muka untuk merekonstruksi wajahnya semula. Sebenarnya, sebelum kejadian tersebut, Waheeda pernah meluahkan hasratnya ingin membuat pembedahan plastik lantaran wajahnya yang tidak cantik. Hasratnya itu tidak dipersetujui oleh keluarganya kerana perbuatan itu bertentangan dengan hukum syarak dan konvensi agama.

Selepas menjalani pembedahan, Waheeda menjadi seorang wanita yang jelita sehingga dia memenangi Pertandingan Ratu Pelancongan Antarabangsa. Kejelitaannya telah menambat hati Zahid. Mereka melangsungkan perkahwinan tetapi pembedahan plastik wajahnya dirahsiakan daripada pengetahuan Zahid.

Perkara inilah yang menjadi duri dalam daging rumah tangga mereka. Zahid digambarkan sebagai seorang suami yang kuat cemburu, suka prasangka, dan panas baran. Dia selalu berfikiran buruk terhadap hubungan Waheeda dengan rakan-rakan sekerja. Kemuncak cemburunya adalah apabila Waheeda melahirkan anak perempuan mereka. Fizikal anak mereka itu tidak menyamai dia ataupun Waheeda.

Cemburu dan prasangka yang membuak-buak menyebabkan dia hilang kewarasan dan tidak membuat pertimbangan yang baik. Dia meninggalkan dan menceraikan Waheeda dengan tuduhan curang terhadapnya. Waheeda yang terlalu mencintai suaminya itu mengalami kemurungan dan meroyan. Dia menjalani rawatan di Pusat Perubatan Islam Pusrawi. Di sana dia bertemu semula dengan Lais, bekas rakan sekerja di Singapura.

Bapa saudara Lais, Pak Cik Aziz mengalami strok setelah hamper diisytihar muflis akibat pengkhianatan pekerja chaletnya di Cameron Highland. Waheeda bersetuju mengambil alih Chalet Iwana-Iwani dan dinamakan semula sebagai Chalet Aya-Sajidah. Dipendekkan cerita, selepas anak perempuannya yang bernama Izzati dewasa, mereka dipertemukan dengan Zahid yang sudah tempang serta tidak berupaya lagi akibat kemalangan.

Pertemuan tersebut menyebabkan Zahid amat sukar melelapkan mata. Ingatannya terpaku kepada gadis di cafe tadi, yang benar-benar menggugat fikirannya.Senyuman, wajah, bulu matanya, lekuk pada dagu, dan lesung pipit,pada wajah gadis itu seolah-olah entiti dirinya.dan gerak- geri gadis itu mengingatkannya kepada seseorang yang pernah disayanginya.

Zahid amat menyesali dirinya yang enggan melihat laporan DNA dulu sekurang-kurangnya dia akan pasti anak itu anaknya atau bukan.Zahid memohon agar Allah memberi petunjuk kepadanya. Pada pagi esoknya Zahid muncul awal di Restoran Iwana.Harapannya akan dapat melihat wajah Izzati dengan lebih dekat lagi.

Akhirnya pertemuan Zahid dengan Izzati mengungkapan rasa kesal, sedih, dan reda kerana gadis yang dilihatnya dalam tiga hari itu ialah anaknya yang selama ini dirinduinya. Zahid juga ingin menemui Waheeda untuk meluahkan perasaan rindu, kesal dan bersalah akibat tindakannya mengabaikan dan meninggalkan Waheeda dan Izzati selama 20 tahun.

Pertemuan Zahid dan Waheeda pada petang itu dalam suasana marah, kesal, sedih dan sayu seolah-olah Waheeda tidak mahu memaafkannya. Namun Waheeda berasa amat bertuah kerana Allah telah mengurniakan seorang anak yang sangat mulia jiwanya dan meminta ibunya memaafkan ayahnya. Pengakhiran novel ini meninggalkan tanda tanya kepada pembaca sama ada Waheeda mahu memaafkan Zahid atau tidak.

Sebagai salah satu naskhah novel yang digunakan untuk pengajaran KOMSAS BM, maka hanya sikap positif watak utama yang dibincangkan. Seperti biasa, sikapsikap negatif watak sampingan sahaja yang dibincangkan sebagai pengajaran.

Dalam pengajaran, Waheeda digambarkan sebagai seorang baik hati, bijak, berpandangan jauh, tabah, cekap, bertanggungjawab, taat kepada suami dan ibu bapanya, rasional, dan penyayang.

Banyak buku kajian tentang novel ini namun tidak ada yang membincangkan pokok pangkal permasalahan krisis rumah tangganya adalah daripada sikap Waheeda yang melakukan pembohongan. Namun, seperti yang disebut pada awal perenggan ini tadi, antara tujuan pengajaran KOMSAS adalah untuk menerapkan nilai-nilai murni dalam diri pelajar. Jadi, kelemahan watak utama biasanya tidak dibincangkan.

Keunikan novel ini terletak pada tajuknya iaitu ‘Tirani’. Bagi sesiapa yang membaca novel ini pada kali pertama [asti tertanya-tanya siapakah Tirani? (Bunyinya seperti nama seorang wanita). Apakah Tirani? Bacalah dari awal hingga akhir novel ini, anda tidak akan menemui tirani. Pelajar-pelajar tingkatan lima yang mengkaji novel ini juga biasanya tercari-cari tentang tirani.

Menurut Kamus Dewan edisi keempat, tirani bermaksud corak pemerintahan yang zalim (oleh pemimpin negara, puak dan lain-lain) yang menggunakan kekuasaan sesuka hati. Corak pemerintahan yang zalim? Pemimpin negara? Puak? Kekuasaan sesuka hati? Sukar untuk terbayang di minda anak-anak muda 17 tahun letak duduk ‘tirani’ dalam kisah Waheeda.

Untuk menemui tirani, pembaca perlulah memahami intipati watak utama itu sendiri. Waheeda dengan sikap terlalu ingin cantik atau lebih mudah jika dikatakan obses akan kecantikan.

Keobsesan itu membawa kepada satu pembohongan. Pembohongan yang dilakukan oleh Waheeda itu merupakan satu sisi gelap dirinya walaupun pembohongan tersebut berdasarkan rasa takut akan ditinggalkan oleh suaminya jika suaminya mengetahui bahawa dirinya pernah menjalani pembedahan plastik.

Dia terlalu cinta akan suaminya. Dia tidak mahu suaminya mengetahui rupa asalnya yang pada tanggapannya hodoh. Zahid jatuh cinta terhadapnya adalah disebabkan oleh kecantikannya, selain daripada sikapnya. Keobsesannya menyembunyikan perkara tersebut daripada pengetahuan suaminya telah memakan dirinya sendiri.

Dia terlupa bahawa pembedahan plastik hanya mengubah fizikalnya, rupa luarannya sahaja tetapi tidak mengubah DNA. Dia tidak pernah memikirkan kebarangkalian sifat fizikal anaknya yang bakal dilahirkan. Disebabkan kesilapannya itu, dia hampir gila.

Penulis menyampaikan mesej utama novel ini melalui tajuk. Jalan cerita cuma huraiannya. Penulis ingin menyampaikan mesej ‘tirani’ ini bukan sahaja kepada wanita yang obses akan kecantikan tetapi juga kepada lelaki yang memuja kecantikan.

Penulis menyifatkan kecantikan itu sebagai satu tirani. Jika manusia tidak mampu mengawal keobsesan terhadap kecantikan maka kecantikan itu akan menjadi satu corak pemerintahan yang menzalimi kehidupan. Hal ini dapat dilihat dengan jelas jika kita memandang dengan mata halus terhadap  Waheeda yang menjadi mangsa kuasa tirani yang ada pada kecantikan yang diciptanya melalui proses pembedahan apabila gagal menikmati kebahagiaan sejati dalam perkahwinannya yang juga singkat usianya.

Dalam kehidupan realiti, menjadi cantik, dipandang cantik, dan memiliki rasa ingin cantik itu tidak salah. Namun, kita seharusnya tidak obses pada naluri itu. Kecantikan yang kita inginkan atau yang kita miliki tidak seharusnya memusnahkan diri dan kehidupan kita. Terlalu memuja kecantikan hanya akan memberikan satu sudut kebahagiaan dalam diri kita manakala sudut-sudut selebihnya mengandungi pelbagai cabaran yang boleh meranapkan kita sebelum mematangkan kita.


Bajrangi Bhaijaan Dan Unsur Syiah

“Syiah! Syiah! Syiah!”

Begitulah laungan paranoid keyboard warrior yang tertutup mindanya & taksub hatinya akibat kurangnya mengaji dan mengkaji buku atau kitab melainkan apa yang terlintas di face”book” sahaja.

Oleh itu, pihak kami terpanggil untuk menerangkan suatu isu yang menjadi persoalan dalam hati pencinta ilmu.

Isu ini menjadi tumpuan umum apabila hebohnya kehangatan filem Bajrangi Bhaijaan. Persoalan yang menjadi tanda tanya umum adalah apabila masyarakat melihat suatu perkara yang aneh dalam filem tersebut apabila ianya memaparkan suasana Islam di Pakistan.

Sebenarnya, pengaruh Syiah hanyalah golongan minoriti di Pakistan. Hanya keyboard warrior yang “lebih kuah dari sudu” atau “bercakap tanpa tahu asal usul” sahaja yang memekik isu ini bagaikan baru mengenal dunia luar. Namun, ini adalah pilihan mereka untuk lebih gemar bercakap tanpa belajar terlebih dahulu. Pengetahuan golongan ini hanyalah setakat mengetahui kewujudan Sunni & Syiah sahaja sedangkan Rasulullah bersabda UMATNYA berpecah kepada 73 golongan. Hanya satu golongan sahaja yang benar.

Asal muasalnya, kedatangan Islam di wilayah Indo-Pak (India-Bangladesh-Pakistan) telah dibawa sejak hampir seribu tahun lalu oleh pendakwah Islam. Pendakwah di wilayah Indo-Pak ialah golongan ahli Sufi yang menyebarkan Islam dengan ilmu dan kasih sayang. Mereka membawa manhaj “Mazhab akidah Ahlus Sunnah Wal Jamaah & Mazhab fiqah Hanafi”.

Lama kelamaan, sebahagian masyarakat Indo-Pak yang memiliki kepekatan adat yang berluhurkan agama Hindu, Jainism, Buddha dan sebagainya menyebabkan adanya percampuran antara dua perkara. Terkadang percampuran ini melibatkan perkara yang hak & batil sehinggakan hal-hal USUL AGAMA turut menerima tempiasnya. Terlalu banyak sekte pemikiran yang muncul di wilayah Indo-Pak. Sebagai contoh, Dine-Ilahi, Qadyani, Sikh, Brelwi dan lain-lain.

Dalam filem Bajrangi Bhaijaan, suasana Islam di Pakistan yang dipaparkan adalah Islam Brelwi. Fahaman ini mula bertapak kukuh di perkampungan Barelli sehingga menyebabkan ajaran ini dikenali dengan nama Brelwi.

Asalnya, perkampungan ini juga merupakan perkampungan penganut Mazhab Ahlus Sunnah Wal Jamaah dari segi Akidah dan Mazhab Hanafi dari segi Fiqah sepertimana majoriti penduduk wilayah Indo-Pak yang lain. Namun, oleh kerana sikap mereka yang SUKA BELAJAR ILMU AGAMA BUKAN DARI AHLINYA dan BERBICARA TANPA BERDASARKAN ILMU menyebabkan mereka mencampur adukkan ajaran Islam dengan adat tradisi yang telah lama sebati dalam jiwa mereka.

Sekitar 60%-70% rakyat Pakistan berfahaman Islam Brelwi dan sekitar 200 juta penganut Brelwi di seluruh wilayah Indo-Pak. Hal ini mendapat respon dakwah terutamanya dari golongan maulana-maulana yang kini lebih kita kenali mereka sebagai Jemaah Tabligh bagi memperbetul semula pegangan masyarakat wilayah Indo-Pak. Jasa ahli Jemaah Tabligh ini amatlah besar.

Kami tahu bahawasanya seluruh likers page The Patriots adalah terdiri daripada golongan yang cintakan ilmu pengetahuan dan bukanlah orang yang tertutup mindanya serta taksub hatinya. Maka dengan itu, artikel ini dikarang khas buat anda wahai Ahlul Ilmi sekalian.


Unsur Kesenian Dalam Manusia Prasejarah

Apa yang membezakan manusia dengan haiwan? Ciri-ciri fizikal antara manusia dan beruk jelas sekali sama. Masing-masing berwajah, berlengan dan berkaki. Namun perbezaan paling jelas terletak pada kerohanian sebuah spesis itu sendiri, atau dengan kata lain kewujudan akal. Benar apa yang dipercayai ramai – akal meletakkan tanda aras kemanusiaan bagi seorang manusia. Disebabkan itulah haiwan tidak berupaya untuk menjadi manusia.

Daripada akal datangnya pelbagai jenis manfaat. Manusia boleh berfikir secara kritikal dan empirikal, membolehkan penulisan, pemahaman dan pertuturan. Kebebasan berkarya yang dinikmati manusia pula mencetuskan pembangunan kebudayaan pula, apabila seni dijadikan dorongan. Selain daripada agama, kegiatan seni pun antara warisan tertua manusia juga.

Hari ini lukisan dan tulisan tertentu memajukan sebuah budaya. Contohnya Claude Monet, Edgar Degas dan Georges Seurat membuatkan Perancis dipandang tinggi kerana lukisan. J.D. Salinger, Margaret Mitchell dan Mark Twain pula mengharumkan nama Amerika Syarikat dalam dunia penulisan. James Cameron, Martin Scorsese dan Steven Spielberg pula meletakkan definisi sendiri dalam bidang berkaitan filem.

Namun berpuluh-puluh ribu tahun dahulu, manusia prasejarah pun bergiat aktif dalam dunia kesenian. Cuma masalah dengan zaman prasejarah ialah ketandusan bahan bukti empirikal yang membolehkan kesimpulan. Sungguhpun begitu, seni seperti ukiran, arca (sculpting) dan lukisan gua memainkan peranan penting dalam evolusi kemanusiaan. Idea dan emosi zaman itu masih berkekalan untuk tatapan sekarang (dan masa depan).

Pada tahun 2008, sepasukan saintis diketuai Nicholas J. Conard daripada Universiti Tubingen menemui suatu ukiran diperbuat daripada gading. Kalau dilihat dengan mata kasar pun, jelas sekali ada bentuk kewanitaan pada gading ini. Dan apabila dikaji, mereka mengenalpasti bahawa ukiran tersebut berusia sekurang-kurangnya 38,000 tahun.

Dalam garisan masa yang sama, juga di Tanah Jerman, pakar arkeologi Robert Wetzel menemui sebuah ukiran kayu berbentuk haiwan. Saiznya hanya 11 inci, tetapi ukiran melibatkan batu pada kayu menunjukkan Wetzel tentang teknik yang pernah masyhur pada zaman tersebut.

Sesuatu kesenian daripada 40,000 tahun yang lalu jelas sekali menimbulkan persoalan besar tentang peradaban manusia pada zaman itu. Persoalan-persoalan yang bermain dalam fikiran ialah: (1) apakah ukiran-ukiran ini berkait (keagamaan)? (2) dari manakah asalnya ilmu ukiran ini? (3) untuk apa ukiran ini dibuat? (4) apakah hanya bangsa tempatan itu sahaja pandai mengukir? (5) wujudkah elemen-elemen kenabian yang memainkan peranan?

Dua penemuan di benua berbeza menafikan soalan keempat. Sekitar 37,900 S.M., sebuah komuniti telah meninggalkan lukisan gua bagaikan seekor kerbau di Sulawesi, Indonesia (BBC, 2019). Ataupun itu yang difahami manusia, kerana lukisan tersebut bagaikan terpecah.

Pengkaji Adam Brumm daripada Universiti Griffith berpendapat lukisan ini boleh berusia 40,900 tahun pun. Dan konteks keseluruhan menunjukkan seolah-olah seekor kerbau gergasi dicvcvk manusia (lihat bahagian kiri sebelum kepala kerbau). Dan lukisan satu lagi ialah seekor babi besar yang mungkin dilukis 43,9000 tahun lalu.

Walaubagaimanapun, lukisan-lukisan ini jauh sekali tertua dunia. Kerana setahun sebelumnya, pasukan sains yang diketuai Christopher Henshilwood menemui sebuah batu bersejarah di Afrika Selatan. Apabila dikaji, batu ini mempunyai lukisan tanah liat yang berusia 73,000 tahun. Tanah liat yang digunakan pula ialah ochre yang berwarna seakan-akan merah. Dan Henshilwood juga berpendapat bahawa batu ini ialah cebisan daripada suatu permukaan lebih besar kerana garisan-garisan sedia ada nampak seolah-olah terhenti atau berakhir begitu sahaja (BBC, 2018).

Sekali lagi ini pun bukan bahan kesenian tertua dunia. Di wilayah Madhya Pradesh, suatu ukiran pada permukaan batu ditemui berasal sekitar tahun 290,000 S.M (Bednarik, 2009). Penemuan begitu mengejut ini mencungkil keluar budaya Acheulea yang telah lama terbenam dek zaman. Tidak banyak yang diketahui tentangnya, melainkan kebarangkalian tinggi bahawa ia diukir 700,000 tahun yang lalu pun (berdasarkan jangkaan teknologi moden).

Sekitar zaman itu juga (290,000-700,000 tahun dulu), manusia telah terbukti secara saintifik berupaya untuk menguasai api. Bukti paling awal mendapati bahawa 700,000 tahun yang lalu, manusia telah menggunakan api untuk memasak dan memanaskan badan, sekaligus menghalang peny4kit dan pem4ngsa.

Memandangkan manusia sudah wujud sekitar ini dengan akal yang cerdik lagi kreatif, suatu lagi persoalan boleh diajukan: bilakah titik paling awal dalam garisan masa manusia?

RUJUKAN:

Bednarik, R.G. (2009, January). The Global Context of Lower Paleolithic Indian Paleoart. Hebei Normal University. Retrieved from https://www.researchgate.net/publication/280624214_The_Global_Context_of_Lower_Palaeolithic_Indian_Palaeoart

BBC. (2018, September 12). ‘Oldest known drawing’ found on tiny rock in South Africa. Retrieved from https://www.bbc.com/news/science-environment-45501205

BBC. (2019, December 12). Sulawesi art: Animal painting found in cave is 44,000 years old. Retrieved from https://www.bbc.com/news/world-asia-50754303


Apa Yang Kita Boleh Faham Tentang Perbalahan Diraja Arab Saudi?

Arab Saudi mengamalkan bentuk kerajaan monarki mutlak. Tetapi sistem warisannya jauh berbeza untuk dibandingkan dengan monarki-monarki lain.

Biasanya seorang raja mangkat, anakandanya akan warisi takhta. Jika tiada anak, barulah takhta turun kepada adindanya. Walau bagaimanapun, Arab Saudi berpegang teguh pada tradisi as-Saud.

Untuk faham sistem warisan Saudi, kena renung sejarah pengasasannya.

Bermula tahun 1902, Abdulaziz bin Abdul Rahman memulakan operasi penaklukan yang melahirkan Kingdom of Saudi Arabia dikenali hari ini.

Abdulaziz mempunyai lebih daripada 20 orang isteri yang melahirkan ramai putera. Apabila baginda mangkat, takhta turun kepada Putera Saud bin Abdulaziz.

Saud pula mempunyai 16 orang anak. Tetapi seorang pun tidak jadi raja selepas baginda mangkat. Kerana sistem Saudi memastikan hanya anak-anak Abdulaziz sahaja boleh jadi raja.

Maka takhta turun kepada adik Saud, iaitu Faisal, Khalid, Fahd, Abdullah dan hari ini Salman.

Semua boleh nampak yang tradisi ini tidak boleh bertahan selamanya. Satu hari nanti, anak Abdulaziz yang terakhir akan mangkat jua.

Selepas Salman, patutnya takhta diwarisi Abdul Illah, Mamdouh, Ahmed, Mashour atau Muqrin.

Tetapi baginda telah menurunkan Muqrin daripada tampuk pewaris, diganti barisan cucu Abdulaziz pula.

Pertama sekali, Muhammad bin Nayef dijadikan Putera Mahkota.

Kemudian Muhammad diturunkan untuk memberi laluan kepada Muhammad bin Salman.

Game of Thrones Saudi

Kejatuhan harga bahan api global membawa petanda ngeri terhadap Arab Saudi. Kerajaan Saudi seolah-olah sedar dari mimpi bahawa kuasa main harga sudah direntap daripada tangan.

Jadi mereka menggerakkan arus pembaharuan yang dilihat suatu bid’ah besar terhadap tradisi diamalkan selama ini. Tahun 2021 misalnya ditutup dengan pesta besar yang menghairankan ramai juga.

Pembaharuan ini berlaku bukan kerana Raja Salman. Untuk pengetahuan semua, Salman sudah hilang daripada tabir umum selama 500+ hari mungkin kerana keuzuran usia (Bostock, 2021).

Usia baginda pun sudah menghampiri 87 tahun, meninggalkan kuasa betul-betul dalam tangan Muhammad bin Salman.

Corak pemikiran Muhammad sekarang menimbulkan kegusaran dalam kalangan keluarga diraja Saudi. Macam-macam pasal baginda sudah timbul, dengan tuduhan daripada pembesar perisikan yang menuduh Muhammad mahu bunuh Raja Abdullah dulu (Baker, 2021).

Dan Muhammad dituduh sedang menyiksa ramai putera-putera Abdulaziz untuk kekal berkuasa. Pendahulunya (Muhammad bin Nayef) tidak dibenarkan tidur dan digantung songsang sampai perlu berjalan dengan tongkat (Hubbard, 2022).

Sangat menarik untuk kupas pasal hal ini. Kerana Muhammad bin Salman pernah cium tangan Muhammad bin Nayef dulu.

Jelas sekali aturan politik Arab Saudi sudah menjadi seperti Game of Thrones yang mana persahabatan dan permusuhan beralas lapik antara satu sama lain.

Perubahan Budaya

Perbalahan antara dua cucu Abdulaziz ini tidak mengundang pemberontakan dalam kalangan keluarga diraja. Walau bagaimanapun, hala tuju Arab Saudi sekarang dikhuatiri mengundang padah besar terhadap kestabilan negara.

Apa yang pasti, Saudi sekarang dalam perjalanan keluar daripada “empayar agama” yang teguh pada prinsip. Faktor Wahhabi seolah-olah menjadi pertikaian, meskipun selama ini menjadi tulang belakang negara.

Perubahan ini boleh mendatangkan manfaat ekonomi yang besar pada Arab Saudi. Namun ia mengundang kecelaruan identiti.

Tiba masanya, rakyat Saudi tentu perlu pilih antara dua jalan: ekonomi atau identiti. Ini akan menjadi legasi Muhammad bin Salman, bakal raja Saudi yang kini berusia 36 tahun.

RUJUKAN:

Baker, S. (2021, Oktober 25). MBS talked about using a ‘poison ring’ to kill the Saudi king in 2014 so his father could take the throne, exiled spy says. Business Insider.

Bostock, B. (2021, Disember 8). Saudi Arabia’s king has been quietly holed up in his desert palace for more than 480 days, as his heir MBS lies in wait for the throne. Business Insider.

Hubbard, B. (2022, Januari 9). Saudi Princess Is Released, but Other Royals Are Still Locked Up. The New York Times.


Menyanyi Lagu Negaraku Dalam Bahasa Cina?

Lagu kebangsaan merupakan suatu perkara yang menyatukan semua dengan sebuah suara patriotisme. Nilainya hanya boleh dihitung oleh golongan yang benar-benar menghargai erti sebuah perjuangan. Senang kata, alunan setiap lirik itu bagaikan menjadi pentas dimana tanahair sedang berdiri. Dan baru-baru ini tular sebuah isu yang lagu Negaraku didendangkan dalam bahasa selain daripada bahasa Melayu. Katanya ada dua situasi – bahasa Mandarin dan Arab. Seperti boleh dibayangkan, ramai tidak berpuas hati terutamanya terhadap dendangan lagu dalam bahasa Mandarin.

Kalau diambil contoh Singapura, lagu Majulah Singapura diratifikasikan sebagai nyanyian rasmi bermula tahun 1965. Lirik-lirik lagu sepenuhnya dinyanyikan dalam bahasa Melayu. Namun kerajaan telah mengiktirafkan terjemahan kepada tiga bahasa rasmi Singapura iaitu bahasa-bahasa Inggeris, Mandarin dan Tamil.

Memang benar ada saja negara yang lagu kebangsaannya dinyanyikan dalam beberapa bahasa. Salah satu negara yang boleh dijadikan contoh ialah Belgium yang lagunya ialah La Brabançonne (atau De Brabançonne dalam bahasa Belanda dan Das Lied von Brabant dalam bahasa Jerman). Senang kata, ketiga-tiga nama ini diiktirafkan tentang lagu “The Branbantian”. Asalnya ditulis oleh Alexandre Dechet dan Constantin Rodenbach pada tahun 1830, sebelum digubahkan oleh Charles Rogier 30 tahun kemudian yang digunakan sehingga hari ini.

Lagu kebangsaan “O Canada” (Wahai Kanada) pun begitu. Ia mempunyai dua bahasa iaitu Inggeris dan Perancis. Namun dua negara ini mengiktiraf lebih daripada satu bahasa dalam lagu yang sama, bererti ia merupakan cara lagu-lagu tersebut didendangkan. Sekaligus ianya berbeza dengan lagu Negaraku yang hanya mempunyai bahasa Melayu sahaja.

Maka sistem yang diamalkan sekolah tersebut sudahpun pincang, meskipun hujahnya jelas untuk memupuk pemahaman dari segi maksud, tujuan dan adab nyanyian. Tiada suatu lirik pun yang susah untuk difahami. Sesiapa sahaja yang mendiami Malaysia dalam masa setahun jika faham bahasa Melayu sudah boleh memahami Negaraku. Maka pendekatan sistem digunapakai, meskipun dimulakan sejak 2015 pun, tidak relevan pun.

Selama mana pendekatan ini berterusan, kesatuan negara takkan sesekali tercapai. Kepelbagaian kaum merupakan berkat yang boleh juga menjadi bala, jika semua tidak patuh pada suatu doktrin dimana cabaran-cabaran fizikal, mental, emosi, sosial dan seksual mula menghempas antara satu sama lain. Disebabkan itu kepelbagaian kaum dipandang sebagai ancaman, kerana masing-masing enggan berintegrasi seperti ajaran antarabudaya (interculturalism).

Kanada wajar dijadikan contoh mengenai keengganan masyarakat pelbagai kaum mengimarahkan ajaran antarabudaya. Dalam buku Who Gets In (Daniel Stoffman), dasar kepelbagaian kaum Kanada telah melahirkan tanda tanya kerana sifat-sifat bangsa telah mula merosakkan nilai keBaratan. Restoran tidak sepatutnya dibenarkan hidang daging anjing – dan rakyat bangsa lain tidak wajar dibenarkan bersabung ayam. Semua ini berlaku kerana rakyat pendatang tidak menghormati identiti negara Kanada.

Perkara sebeginilah yang menghantui Malaysia. Keadaan sekarang ialah diagnosis bagi simtom-simtom yang telah mula bertahun-tahun lamanya. Dengan erti kata lain, Malaysia mungkin boleh dikatakan menghidapi kanser tahap tiga. Kritikalnya Malaysia pun sebab amalan rakyat yang enggan menjemput penyatuan – sebaliknya, keengganan untuk menghormati identiti tempatan semakin mencapai takat didih.

Sebab itulah isu-isu yang dianggap kecil menjadi serius. Hasilnya jelas kenapa rakyat lebih marah bila Negaraku dinyanyikan dalam bahasa Mandarin (berbanding Arab). Walaupun kedua-duanya sepatutnya salah, dua perkara jelas – menyanyi lagu Negaraku dalam bahasa asing ialah salah. Dan fabrik penyatuan rakyat semakin tercarik.


Allahyarham Pendeta Za’ba: Pelita Bangsa Yang Tak Pernah Padam

Sebagai orang Melayu yang mendukung Bahasa Melayu, kita tidak harus melupakan jasa orang yang bertanggungjawab memartabatkan Bahasa Melayu hingga ke tahap kita kenali hari ini. Orang yang saya maksudkan ialah Allahyarham Tan Sri Dr Zainal Abidin bin Ahmad atau Pendeta Za’ba. Beliau merupakan tokoh bahasa, pemikir dan cendekiawan Melayu yang ulung dan bertanggungjawab meletakkan asas perkembangan Bahasa Melayu baru melalui buku Ilmu Mengarang Melayu dan Pelita Bahasa Melayu.

Allahyarham merupakan anak kelahiran Kampung Bukit Kerdau, Batu Kikir, Negeri Sembilan dan dilahirkan pada 16 September 1895. Semasa kecilnya, kecerdasan beliau menguasai ilmu sudah kelihatan apabila sudah khatam Al-Quran pada usia tujuh tahun. Pada usia 12 tahun, Allahyarham belajar di Sekolah Melayu Batu Kikir sebelum bertukar ke Sekolah Melayu Linggi. Pertukaran tersebut dibuat bagi membolehkan beliau menguasai Bahasa Arab dan mendalami pengajian Islam. Pada tahun 1910, Allahyarham menyambung pelajaran ke St Paul’s Institution dan berjaya mendapat kelulusan Senior Cambridge pada tahun 1915. Tambah manis, beliau merupakan anak Melayu pertama dari Negeri Sembilan yang berjaya menyempurnakan pembelajaran tingkatan satu hingga Senior Cambridge.

Setahun selepas itu, Allahyarham mula berkhidmat sebagai guru sandaran di Johor Bahru dan melibatkan secara serius dalam dunia penulisan. Artikel pertamanya bertajuk ‘Temasya mandi Safar di Tanjung Kling’, menunjukkan keupayaan beliau menggabungkan pelbagai elemen seperti bahasa, kesusasteraan, agama, ekonomi, politik dan pendidikan dalam penulisannya. Jika tidak mengapa akhbar Utusan Melayu menerbitkan artikel tersebut sebanyak dua kali. Dan kritikan keras beliau terhadap soal kemunduran masyarakat Melayu dan kecenderungan mereka terlibat dalam perkara-perkara bidaah sudah menimbulkan kecurigaan oleh pihak British. Ini menyebabkan mereka menyekat aktiviti penulisannya selama beberapa tahun. Walaupun ditahan dari terus menulis, Allahyarham terus aktif dengan memfokuskan usahanya menggabungkan tatabahasa Arab dan Inggeris dalam Bahasa Melayu dan menggunakan susunan tatabahasa tersebut dalam penerbitan buku teks sekolah dan bahan bacaan bersifat umum. Semua ini dilakukan semasa beliau berkhidmat di Maktab Perguruan Sultan Idris, Tanjung Malim, Perak.

Semasa di situ, Allahyarham turut menyumbang hasil penulisan dan terjemahan kepada Majalah Guru dan Al-Ikhwan sehingga tahun 1931. Setahun selepas itu, buku pertama beliau bertajuk Umbi Kemajuan diterbitkan dengan agama sebagai tema utamanya. Selain aktif dalam dunia penulisan, Allahyarham aktif dalam aktiviti kemasyarakatan dan pernah dilantik sebagai Penasihat Umum Persatuan Sahabat Pena Malaya pada tahun 1937. Selepas tamat Perang Dunia Kedua, beliau dilantik sebagai Yang Dipertua Persatuan Melayu Selangor pada tahun 1945 dan antara individu bertanggungjawab membentuk Piagam Pertubuhan Kebangsaan Melayu Bersatu (UMNO). Selepas UMNO ditubuhkan, Allahyarham dilantik sebagai Setiausaha Agung UMNO pertama tetapi tempoh beliau tidak lama kerana minatnya lebih menjurus kepada penulisan dan Bahasa Melayu.

Pada tahun 1947, beliau berkhidmat sebagai pensyarah Bahasa Melayu di Universiti London dan bersara daripada perkhidmatan kerajaan semasa berusia 55 tahun. Bagaimanapun, khidmat Allahyarham masih diperlukan dalam dunia akademik. Pada tahun 1953, beliau dilantik sebagai pensyarah kanan di Jabatan Pengajian Melayu, Universiti Malaya, Singapura. Allahyarham bersama Profesor Diraja Ungku Aziz bertanggungjawab menubuhkan Pertubuhan Bahasa Pelajar dan menubuhkan Persekutuan Bahasa Melayu Universiti Malaya dua tahun kemudian. Pada tahun 1956, beliau menerima gelaran Pendeta dalam bentuk songkok semasa Kongres Penulisan dan Bahasa Melayu Ketiga di Johor Bahru. Tiga tahun selepas itu, Allahyarham menduduki peperiksaan akhir kursus luar Universiti London dan menerima Master of Arts Second Class (Lower) pada usia 59 tahun.

Sumbangan beliau terhadap perkembangan Bahasa Melayu amatlah besar. Allahyarham bertanggungjawab merancang kurikulum sekolah, berkhidmat sebagai penterjemah dan penulis prolifik. Semasa era pendudukan Jepun di Tanah Melayu, beliau turut diberikan tanggungjawab menghasilkan buku yang boleh digunakan di Tanah Melayu dan Sumatera. Semua ini dilakukannya kerana mahu melihat Bahasa Melayu kembali semula ke puncak kegemilangan dan menjadi kebanggaan bangsa Melayu itu sendiri. Tidak hairanlah, beberapa kali Allahyarham menolak beberapa pingat penhormatan seperti Pingat Mangku Negara yang membawa gelaran Dato’ dan Bintang Kebesaran Brunei. Bagaimanapun pada tahun 1962, beliau akhirnya menerima Pingat Mangku Negara yang membawa gelaran Tan Sri. Pada tahun terakhirnya, Allahyarham mendapat gelaran Doktor Kehormat Persuratan pada konvokesyen pertama Universiti Kebangsaan Malaysia (UKM). Beliau kembali ke rahmatullah pada usia 78 tahun.

Sebagai menghormati legasinya sebagai pendeta Bahasa Melayu, sebuah jalan dinamakan sempena nama Allahyarham di Negeri Sembilan. Beberapa sekolah di negeri kelahirannya turut dinamakan sempena namanya. Dan pada tahun 2001, sebuah muzium yang diinspirasikan daripada rumah sasterawan Inggeris, William Shakespeare di Stratford-Upon-Avon, England dibuka dan diberi nama Teratak Za’ba. Inspirasi ini timbul hasil lawatan Pengerusi Lembaga Muzium Negeri Sembilan, Tan Sri Samad Idris dan idea tersebut disampaikan kepada Menteri Besar Negeri Sembilan ketika itu, Tan Sri Isa Samad pada tahun 1995.

Idea Tan Sri Samad tidak mendapat tentangan dan ia dibina di atas sebidang tanah seluas 0.4 hektar di Kampung Bukit Kerdas, Batu Kikir Timur, Jempol. Teratak tersebut mempamerkan 2,000 pucuk surat Allahyarham kepada rakan-rakannya, 30 buah buku ejaan Bahasa Melayu, sebahagian daripada 4,000 buku koleksi miliknya dan paling istimewa, songkok yang dipakainya semasa hari penganugerahan gelaran Pendeta pada 21 September 1956. Bagaimanapun, waris Allahyarham menyuarakan rasa kesal kerana teratak tersebut tidak dijaga dengan baik apabila barangan yang diserahkan tidak dikembalikan dan ada juga barang pameran hilang. Sebagai tindak balas, Ketua Pengarah Jabatan Muzium Datuk Ibrahim Ismail menyatakan pihak muzium mengambil katil besi milik Allahyarham dan anugerah Dewan Bahasa dan Pustaka (DBP) yang diberi melalui anaknya, Mohd Redza. Kedua-dua artifak tersebut menjadi milik Muzium Negara dan akan ditempatkan di teratak tersebut pada masa yang sesuai.

Perjuangan Allahyarham Pendeta Za’ba seharusnya diteruskan seiring dengan perkembangan zaman walaupun semaju mana bangsa Melayu itu sendiri. Mana-mana perubahan yang dihadapi bangsa kita ini harus diberi perhatian dan perlu diadaptasi bagi memastikan bangsa pembina Srivijaya dan Melaka ini terus relevan sepanjang zaman. Maka atas sebab ini, saya tinggalkan coretan sajak Allahyarham dalam bukunya, Suluh Bahasa terbitan DBP pada tahun 1965 untuk dihayati semua:

Aku dan kamu

hidup sekarang pada zaman maju,

Zaman pendapat baharu, fikiran baharu,

Tidak lagi seperti dahulu

Zaman kebebasan dan perkembangan ilmu,

Manusia tidak lagi boleh diperlembu,

Buangkanlah segala perasaan kuno,

Segala fikiran beku yang keras kaku,

Segala kepercayaan karut yang hanya jadi belenggu,

Segala-galanya yang kini tidak lagi laku:

Lemparkanlah, tinggalkanlah sekalian itu,

Supaya kita senang selalu.

Kita mesti berani menggodam mengetuk,

Meruntuh meroboh segala yang lapuk,

Memotong yang busuk, memangkas yang bengkok

Mengganti membaharui dengan yang elok,

Mengikut panduan sebenar-benar petunjuk

Timbang sendiri, tidak mengikut telunjuk.

Hapuskan segala kepercayaan

Yang tak mempunyai kenyataan kebenaran,

Ingat, hati-hati kita mesti berani

Dengan tekad menurut suluhan abadi

Memecahkan sekatan kolot, walau seperti besi

Segala yang karat dikikis diganti.

SUMBER


Krisis Arab-Qatar: Ikhwan Muslimin Dan Russia

“Jika bangsa Arab menjadi hina, Islam akan turut dihina.” (Hasan al-Banna)

Arab Saudi, Mesir, Emiriyyah Arab Bersatu (UAE), Bahrain, kerajaan Yaman dan Libya pro-Saudi, serta terbaru Maldives telah memutuskan hubungan dengan Qatar. Saham milik Qatar terus jatuh merudum manakala laluan darat, laut serta udaranya pula dikenakan sekatan. Sebenarnya tindakan mengejutkan sebegini bukan kali pertama kerana pada 2014 Arab Saudi, Bahrain, dan UAE pernah memanggil pulang duta mereka dari Qatar. Apakah ‘dosa’ negara kepulauan kecil di sebelah Semenanjung Arab itu? Mengapa Qatar yang selama ini dilihat antara sekutu Arab kini tiba-tiba dimusuhi?

Antara tuduhan terhadap Qatar ialah “menyokong aktiviti keganasan” dan “menggugat kestabilan serantau” serta memiliki hubungan baik dengan pertubuhan seperti “Ikhwan Muslimin, ISIS, dan Al-Qaeda”. Qatar turut dituduh menyokong agenda Iran dan Syiah di Qatif (Saudi) dan Bahrain. Sebelum itu ada tuduhan yang telah pun dinafikan kononnya pemimpinnya Emir Sheikh Tamim bin Hamad Al Thani menyokong Iran, Hamas, Hezbullah, dan Israel di samping tidak yakin “berapa lama Trump akan bertahan sebelum dipecat di Amerika”.

Sememangnya Qatar merupakan salah satu daripada negara Arab utama yang membentuk Majlis Kerjasama Teluk (GCC). Malah Qatar turut menyertai latihan ketenteraan North Thunder anjuran Arab Saudi pada 2016. Qatar bahkan terkehadapan dalam mengiktiraf pencerobohan kuasa Barat ke atas rejim Muammar Gaddafi di Libya serta bersama GCC Arab menentang pemberontakan di Bahrain.
Namun berbeza dengan negara Arab lain, Qatar mesra Ikhwan Muslimin dan Rusia. Sama sekali bertentangan dengan Arab Saudi, UAE, dan Mesir yang kini menganggap pertubuhan tersebut sebagai pengganas, Qatar bukan sahaja mengadakan hubungan rapat dengan Mesir sewaktu era Morsi, bahkan turut melindungi kepimpinan Ikhwan. Ilmuan Prof. Yusuf Al-Qaradhawi yang dianggap pemikir Ikhwan turut diberi suaka politik di Qatar.

Sewaktu kepimpinan Morsi, Qatar dilaporkan mendepositkan sebanyak USD 2 bilion kepada Bank Negara Mesir, meningkatkan pelaburannya sebesar 74 peratus di Mesir. Doha juga secara umumnya menyokong peristiwa Arab Spring yang menaikkan kepimpinan bercitra Islamis di rantau Teluk, sedangkan Arab Saudi, Bahrain, dan UAE kurang selesa dengan kebangkitan sedemikian. Malah terdapat dakwaan bahawa sokongan Qatar telah membantu kejayaan gerakan pro-Ikhwan Muslimin dalam pilihan raya pasca-Arab Spring di Mesir, Maghribi, dan Tunisia. Ditambah dengan faktor kewangan yang kuat dan penglibatan aktif Qatar di pentas antarabangsa telah menjadikannya pesaing yang serius.

Qatar semakin berani mendedahkan urusan di sebalik tabir yang kurang disenangi negara jiran Arabnya. Terkini pada 2017 baru-baru ini tentang emel kerjasama UAE-Israel. Laporan stesen penyiaran Qatar, iaitu Al-Jazeera menyatakan bahawa penggodam telah membocorkan emel Duta UAE ke Amerika iaitu Yousef al-Otaiba dengan kumpulan pemikir neokonservatif Israel, Foundation for Defense of Democracies (FDD) yang bekerjasama sejak 2014 lagi untuk memburukkan imej Qatar di rantau Asia Barat. Pada 2015 Al-Jazeera turut menyiarkan imej ngeri orang awam yang menjadi mangsa serangan Mesir selepas Presiden Morsi digulingkan, sekali gus memburukkan hubungan Qatar-Mesir. Malah pada 2016 dua pekerja Al-Jazeera dihukum mati oleh Mahkamah Mesir kerana didakwa membocorkan dokumen keselamatan sulit Mesir kepada Qatar sewaktu pemerintahan Morsi.

Hasilnya imbangan kuasa di Timur Tengah kini semakin boleh dibahagikan kepada tiga blok: pada satu sudut, Arab Saudi, Bahrain, Mesir, dan UAE. Manakala pada sudut yang lain ialah Qatar, Turki, Hamas di Palestin, Sudan, serta Tunisia dan Maghribi yang lebih lunak dengan Ikhwan manakala Iran, Syria dan Hizbullah mewakili satu lagi blok yang berpengaruh. Perkembangan ini bakal mengimpak situasi di Yaman dan Syria yang masih bergolak.

Di peringkat global pula, meskipun Qatar mempunyai pangkalan tentera Amerika Syarikat, namun ia juga semakin rapat dengan Rusia. Amerika bukan sahaja memiliki dua pangkalan udara dan tentera di Qatar, bahkan turut membekalkan pelbagai aset ketenteraan seperti helikopter, sistem pertahanan, dan peluru berpandu kepada Doha. Namun hubungan Qatar-Rusia makin erat apabila terkini perjanjian syarikat minyak antara Rosneft (Rusia) dengan Qatar dan Glencore (Switzerland) ditandatangani, menyusuli pembelian saham Bank V.T.B. Rusia dan juga pelaburan dalam pembinaan lapangan terbang Pulkovo St. Petersburg oleh Qatar, sedangkan Rusia berada dalam sekatan antarabangsa. Aset Qatar di Rusia kini berjumlah USD 2.5 bilion, suatu perkembangan yang pastinya tidak menyenangkan seteru Moscow. Kebetulan, Rusia ialah penganjur Piala Dunia 2018 manakala Qatar pula penganjur Piala Dunia 2022.

Oleh: Abdul Muein Abadi
Penulis ialah Pensyarah Program Sains Politik Universiti Kebangsaan Malaysia (UKM)


Adakah Ikan Jerung Tidur?

Dengan imej ganasnya semasa memburu haiwan seperti anjing laut, sotong dan burung, amat padan menggelar ikan jerung sebagai pemangsa unggul di lautan. Tetapi satu persoalan yang bermain di fikiran ramai orang ialah adakah jerung tidur seperti haiwan lain?

Soalan ini timbul berikutan sesetengah jerung perlu bergerak sepanjang masa bagi memastikan air yang kaya dengan oksigen mengalir melepasi insangnya. Disebabkan keperluan ini, ada menyangka jerung tidak tidur langsung.

Bagi penulis kajian Michael Kelly, soalan sama ada jerung tidur atau tidak tidak pernah disentuh sebagai subjek kajian. Dan tidak ramai sedar jerung juga merupakan kumpulan vertebra berahang tertua di dunia – satu ciri yang dikongsi dengan manusia. Justeru, ini menjadikan kajian di luar kebiasaan ini sebagai penting.

Subjek jerung yang dipilih ialah ikan jerung draughtsboard atau nama lainnya, ikan jerung permaidani (carpet shark). Diberi nama saintifik Cephaloscyllium isabellum, ikan ini merupakan spesies nokturnal yang hidup di perairan New Zealand.

Ikan ini dipilih sebagai subjek kajian kerana ia merupakan spesies jerung bukal. Bukal di sini bermaksud ia mengepam oksigen untuk bernafas dengan cara menolak air masuk melepasi insang. Ia sama sekali berbeza dengan ikan jerung harimau yang perlu berenang sepanjang masa bagi membolehkan oksigen masuk ke dalam insang.

Bagi melihat sama ada ikan jerung draughtsboard tidur atau tidak, tujuh ekor jerung spesies ini diperhatikan dalam tempoh 24 jam. Antara aspek yang diberi penekanan ialah perubahan postur badan dan kadar metabolisme badan. Kelly percaya sekiranya kadar metabolisme jerung ini menurun, ini bermakna ia sedang tidur.

Pemerhatian mereka mendapati kadar pengambilan oksigen mereka menurun selepas jerung permaidani berehat dalam tempoh lima minit atau lebih. Disebabkan tabiatnya sebagai haiwan pemangsa hendap, kebiasaannya jerung ini menunjukkan sirip dengan kepala memandang ke atas. Tetapi apabila ia tidur, ia akan berada lebih hampir dengan dasar laut.

Mungkin ada menganggap haiwan ini tidur seperti haiwan di darat dengan cara memejamkan mata. Ini berdasarkan pemerhatian saintis yang mendapati jerung memejamkan mata di siang hari dan berjaga pada waktu malam. Tetapi ramai saintis percaya ia didorong oleh faktor pencahayaan berbanding tidur. Ini kerana ada jerung yang tetap membuka mata walaupun dikatakan sedang tidur.

Pasukan penyelidik mahu melihat jika ada spesies jerung lain tidur seperti ikan jerung permaidani. Selain itu, mereka juga mahu mengkaji aktiviti otak jerung semasa tidur bagi menganalisis keadaannya semasa berjaga dan berehat.

Yang pasti bagi Kelly, kajian ini sebenarnya memberi peluang kepada saintis untuk melihat tetingkap masa lalu. Ini kerana jerung telah wujud dalam lautan dunia sejak 400 juta tahun lalu. Dengan mengkaji corak tidur ikan ini, ia membuka lebih banyak kajian tentang fungsi tidur dan bagaimana peranannya berubah mengikut evolusi hidupan.

RUJUKAN

Wetzel, C. (2022, 10 Mac). Sharks Apparently Do Sleep, Even With Their Eyes Wide Open. Smithsonian Magazine.

Funnell, R. (2022, 8 Mac). Do Sharks Sleep? Study Finds First Physiological Evidence For Sleep In Sharks. IFLScience.


Dulu Buang Kerakyatan Malaysia, Sekarang Nak Jadi Warganegara Semula

Bukanlah
satu kejutan pada sesetengah masa, seseorang itu mahu membuang kerakyatannya
atas banyak alasan daripada soal keselamatan hinggalah merasakan negara baru
yang didiami jauh lebih baik berbanding negara asal. Tetapi bagi yang
membuatnya hanya kerana nak mendapatkan kerakyatan mudah seperti yang berlaku
di Britain, ia sebenarnya merupakan satu mimpi ngeri. Dan ini dialami hampir
seribu orang di sana yang berhadapan dengan situasi tiada kerakyatan selama lebih
10 tahun. Skandal yang menyelubungi Kementerian Keselamatan Dalam Negeri (Home
Office) ini merupakan sesuatu yang memalukan kepada London.

Isu
ini mula timbul apabila warganegara asing terutama di Malaysia yang menetap di
Britain mendapat nasihat mereka boleh mendapat pasport warga British luar
negara (BOC) sekiranya mereka membuang kerakyatan mereka secara sukarela.
Nampak macam mudah tetapi selepas 2002, pentadbiran Tony Blair mengetatkan lagi
undang-undang kerakyatan termasuk syarat mendapatkan pasport BOC. Satu syarat
baru yang ditambah daripada pindaan undang-undang ini ialah pemohon mestilah
tidak membuang kerakyatan mereka secara sukarela. Jika mereka berbuat demikian,
maka mereka tidak layak mendapatkan pasport BOC.

Bagi
anggota masyarakat yang berkempen menentang undang-undang ini, mereka
menyifatkan keputusan tersebut mengurangkan bilangan penduduk kepada penduduk
kelas kedua dan memberi impak negatif yang bukan sedikit terhadap masyarakat.
Mana yang berada di Britain sejak 2002 akan dihantar pulang ke negara
masing-masing tetapi kemudiannya dihantar kembali ke Britain. Bagi yang
bernasib baik, mereka diberi visa pelancong, tidak dibenarkan bekerja dan hanya
boleh menetap selama 30 hari sebelum terpaksa meninggalkan negara setiap bulan.
Dan mereka perlu melapor diri ke pejabat kawalan sempadan setiap bulan untuk
mendapatkan tarikh baru melapor diri tanpa mengetahui status mereka dapat
diselesaikan atau tidak.

Bagi
warganegara Malaysia, undang-undang negara dengan jelas menyatakan mana-mana
warganya tidak boleh memegang dwi-kerakyatan. Atas sebab itulah, mana-mana
pihak yang mahu mendapatkan pasport BOC dinasihati agar membuang kerakyatan
mereka. Tetapi mereka tidak diberitahu apabila mereka membuang kerakyatan, maka
itu bermakna nasi sudah menjadi bubur. Dan walaupun tampuk kerajaan beralih
dari Parti Buruh kepada gabungan Parti Konservatif-Parti Liberal Demokrat dan
hari ini Parti Konservatif diketuai oleh Boris Johnson, situasi masih
menunjukkan tiada perubahan.

Alvyn
Kee, seorang peguam dari Bloomsbury Law Solicitors mendedahkan firmanya
menguruskan antara 200 hingga 300 kes dan menuduh sikap Home Office yang tidak
bertanggungjawab dan menganggap mereka bukan sebagai manusia tetapi sebagai
nombor di atas kertas. Beliau percaya bilangan kes membabitkan warganegara
tiada negara ini sebenarnya mencecah antara 2,000 hingga 3,000 kes. Tambah Kee,
beliau mengenali seorang wanita berusia 20-an yang meninggal dunia akibat
ketagihan alkohol kerana tertekan dengan situasi kerakyatannya.

Kee
menambah, “Mereka ini berada pada situasi yang tidak menentu. Home Office
mengatakan ini bukan masalah kami tetapi dari sudut pandang Malaysia, mereka
dianggap sebagai pengkhianat. Britain menjadi penjara kepada mereka. Mereka
tidak dibenarkan bekerja tetapi mereka perlu bekerja untuk mendapatkan wang.
Jadi mereka dieksploitasi termasuk bekerja di restoran-restoran di mana ada
ketikanya, mereka diserbu pihak imigresen. Kadang-kadang, mereka cuba mengusir
orang-orang ini keluar. Mereka ini terus menjadi mangsa dalam situasi yang amat
menekan.” Tambah Kee lagi, situasi ini turut mengakibatkan pembaziran wang
pembayar cukai kerana penahanan dan perlepasan yang dibuat Home Office tanpa
sebarang penyelesaian dan memaksa mereka melakukan kerja bawah tanah.

Tambahnya,
“Mereka ini boleh menyumbang kepada ekonomi negara. Anda berikan mereka dua
setengah tahun, mereka akan merasa gembira membayar cukai, untuk menyumbang dan
mendapatkan permohonan sambungan. Dan ini merupakan solusi bersifat
menang-menang. Saya tak faham. Ia merupakan sesuatu yang tidak masuk akal.” Kee
turut menyifatkan pindaan undang-undang tersebut bukan saja bersifat politik
tetapi juga bersifat perkauman. Walaupun ia diperjuangkan dalam banyak tahap
tetapi ia masih lagi tidak menyebelahi mereka.

Kisah
warga Malaysia yang membuang kerakyatan tapi gagal mendapat status BOC

1.
Adam (bukan nama sebenar) mengambil keputusan menetap di Britain sejak tahun
2005 selepas membuang kerakyatannya pada tahun sama dengan harapan mendapat
status BOC. Enam tahun kemudian, lelaki berusia 37 tahun itu diberitahu pihak
berkuasa bahawa dia akan diusir keluar dari Britain. Walaupun sudah cuba
menjelaskan situasi sebenar termasuk dirinya dianggap tidak bernegara sebaik
pulang ke Malaysia, Adam diiringi oleh tiga pegawai imigresen dan dihantar
pulang ke Malaysia. Beberapa jam selepas tiba di lapangan terbang, dia dihantar
kembali ke Britain, satu perjalanan yang dianggap membuang masa. Bila mengenang
peristiwa itu, dia merasakan dirinya dilayan seperti seorang penjenayah.
Selepas dibebaskan, Adam melakukan pelbagai kerja upahan dan terpaksa
bergantung kepada rakan-rakan untuk menyediakan tempat tinggal.

2. Yan Kit, 42 tahun, tiba di Britain untuk melanjutkan pelajaran dalam jurusan kejuruteraan mekanikal. Seperti Adam, masalahnya bermula pada tahun 2005 apabila dia mengambil keputusan membuang kerakyatan Malaysianya dengan harapan mendapatkan status BOC atas nasihat peguam. Pada tahun 2015, dia ditahan pihak berkuasa dan cuba diusir pulang ke Malaysia tetapi tidak boleh kerana statusnya bukan lagi warganegara. Selepas itu, Yan Kit dibebaskan tetapi baginya, Home Office langsung tidak berbuat apa-apa untuk menangani isu berkenaan. Dia berharap dapat kembali ke tanah air dan bersama dengan isterinya tetapi itu dianggap mustahil oleh pihak kerajaan. Dia dapat melawat isterinya di sini selama sebulan menggunakan visa pelancong tetapi terpaksa pulang setiap bulan dan bebanan tambang perjalanan yang mahal. Apabila merenung semula situasinya, dia berkata, “Jika saya berjaya mendapatkan semula status kewarganegaraan Malaysia, saya ingin kembali ke situ.”

3.
Liew Teh, 38, terkejut beruk apabila diberitahu sebuah agensi pekerjaan pada
tahun 2009 bahawa dia tidak layak memohon pekerjaan berikutan status
imigresennya. Selepas berjaya menamatkan pengajian Master dalam bidang
kejuruteraan pada tahun 2006, dia memilih membuang kerakyatan Malaysianya untuk
mendapatkan status kerakyatan British atas nasihat peguam. Tetapi sejak itu,
dia tidak boleh berbuat apa-apa termasuk mengejar impiannya atau mengadakan
hubungan intim dengan sesiapa. Selepas tidak lagi berkemampuan mendapatkan
khidmat peguam, Liew Teh berusaha memperjuangkan isu ini secara bersendirian
termasuk bertemu dengan pihak media.

SUMBER

1.
Dugan, Emily. (2011). Immigration rules leave stateless Malaysians in limbo.
The Independent. https://www.independent.co.uk/news/uk/politics/immigration-rules-leave-stateless-malaysians-in-limbo-2240532.html

2.
Bulman, May. (2019). Hundreds of stateless people forced into hardship and
exploitation in ‘Windrush-style’ scandal. The Independent. https://www.independent.co.uk/news/uk/home-news/windrush-home-office-citizenship-visa-immigration-malaysian-stateless-scandal-latest-a9092971.html

3.
Bulman, May. (2019). ‘We have nowhere to go’: The stateless UK residents that
no country wants to accept. The Independent. https://www.independent.co.uk/news/uk/home-news/windrush-home-office-citizenship-visa-immigration-british-overseas-passport-malaysian-stateless-a9093666.html


Nokia: Bangkit Dari Abu?

Mobile World Congress (MWC) 2018 baru sahaja melabuhkan tirainya di Barcelona minggu lepas. Banyak syarikat-syarikat pengeluar telefon pintar melancarkan produk-produk terbaru mereka seperti Samsung dengan Galaxy S9, Asus dengan Zenfone 5, Vivo dengan telefon pintar berkonsep mereka iaitu Vivo Apex dan Sony dengan Xperia Z2. Tetapi, dalam banyak-banyak pelancaran, satu syarikat mengejutkan saya.

Nokia yang melancarkan banyak produk mereka ketika MWC 2018 dipuji oleh ramai pengkritik dan pihak media kerana melancarkan produk-produk yang berkualiti dan menepati citarasa pengguna. Situasi ini agak mengejutkan kerana ramai menyangka yang Nokia sudah terkubur sejak terjual kepada Microsoft beberapa tahun yang lalu. Jadi bagaimanakah Nokia yang sudah terkubur itu boleh bangkit kembali?

Sejarah secara ringkas

Saya rasa ramai dah antara kita yang kenal apa itu Nokia. Yang mungkin tidak kenal hanyalah mereka yang lahir pada tahun 2000 dan ke atas. Tapi biarlah saya ceritakan serba sedikit tentang sejarah Nokia secara ringkas. Nokia merupakan empayar perniagaan yang menjadi kebangaan bagi rakyat Finland. Telah wujud sejak tahun tahun 1865 lagi, pada asalnya ia diasaskan sebagai syarikat yang bertumpu pada pembalakan, getah dan industri-industri berat. Tahukah anda Nokia mempunyai jenama tayar sendiri? Begitulah pelbagainya bidang dan sektor yang diceburi oleh Nokia dari tahun 1865 hinggalah ke 1990-an.

Pada tahun 1977, apabila tampuk kepimpinan syarikat diambil oleh Karl Kairamo, Nokia mula mengambil alih dan membeli banyak syarikat-syarikat elektronik. Antaranya syarikat-syarikat pengeluar televisyen seperti Salora, dan Oceanic yang menjadikan Nokia sebagai pengeluar televisyen ke-3 terbesar di Eropah. Tidak kurang juga Nokia banyak mengambil alih syarikat-syarikat seperti Luxor AB (syarikat pembuat komputer), Ericson’s Information System dan juga Mobira (sebuah syarikat pembuat telefon bimbit). Pengambilalihan Mobira merupakan langkah pertama Nokia dalam menceburi industri telefon bimbit.

Pada tahun 1990, Simo Vourilehto, CEO baru Nokia mula mengatur balik rangka bentuk syarikatnya. Beliau ingin Nokia fokus pada perniagaan yang membawa pulangan balik dan membuang bahagian yang tidak membawa keuntungan. Bahagian-bahagian seperti tayar dan juga pembuatan komputer dijual kepada syarikat lain sebagai satu langkah pengstrukturan. Proses pengstrukturan yang dibawa oleh Simo itu disalahertikan oleh pemerhati ekonomi dan juga pelabur yang menyangka Nokia sedang mengalami kerugian. Ini menyebabkan saham Nokia jatuh merudum seiring dengan kemelesetan ekonomi Finland pada awal 1990-an. Simo Vourilehto selepas itu digantikan oleh Jorma Ollila.

Jorma Ollila melihat yang walaupun kebanyakan sektor dalam Nokia kerugian ketika kemelesetan ekonomi, sektor telefon bimbit ketika itu sedang berkembang pesat. Jorma membuat keputusan supaya Nokia terus fokus pada sektor telekomunikasi dan membuang aset-aset yang tidak membawa keuntungan. Sejak tahun 1980-an lagi, Nokia banyak membantu membangunkan standard rangkaian GSM (singkata untuk Global System for Mobile Telecommunications) yang kita gunapakai sekarang.

Pada 1 Julai 1991, Perdana Menteri Finland membuat panggilan pertama menggunakan rangkaian GSM yang dibangunkan bersama oleh Nokia. Kejayaan itu membolehkan Nokia melancarkan telefon bimbit pertama yang menggunakan rangkaian GSM, Nokia 1011. Ini menjadikan Nokia lebih maju kedepan dalam sektor telekomunikasi dan membolehkan Nokia melancarkan produk demi produk dan mengatasi dominasi Motorola apabila lebih 100 juta unit telefon bimbit mereka terjual.

Selebihnya, semua daripada kita tahu, banyak produk-produk yang dilancarkan oleh Nokia yang cukup dekat dengan kita. Antaranya Nokia 3310 (yang paling popular), Nokia 1100 (telefon bimbit paling laris terjual dalam sejarah, masih tidak dapat diatasi oleh Apple mahupun Android), Nokia N-Gage dan banyak lagi (Nokia daunlah, sabunlah, karipaplah macam-macam). Semua produk-produk Nokia ini dikenali di serata dunia dan menyebabkan Nokia mendominasi pasaran telefon bimbit dengan lama tanpa sebarang persaingan yang kuat.

Ketinggalan Bas

Pada bulan Julai 2007, Apple mula melancarkan Iphone yang menjadi perintis kepada telefon pintar. Pada tahun 2008, telefon pintar T-Mobile G1 yang merupakan telefon pintar pertama menggunakan platform Android dilancarkan. Nokia pada ketika itu masih lagi selesa dengan Symbian yang masih lagi mendominasi pasaran dengan peratusan pada 37%. Namun begitu, ramai pengguna mendapati yang platform Symbian tidak mesra pengguna jika dibandingkan denga iOS dan Android. Nokia yang selesa berada di tangga pertama itu tidak sedar akan ancaman yang dibawa oleh iOS dan Android sehinggalah pada tahun 2010 apabila segalanya sudah terlambat.

Tahun 2010 menyaksikan yang dominasi Nokia telah berakhir. Pasaran telefon bimbit ketika itu dikuasai oleh Samsung dan kebanyakan telefon Android. Peratusan penguasaan Nokia jatuh merudum dalam masa setahun sahaja dari 34.7% ke 30%. Ini amat membimbangkan Nokia yang ketika itu sedang membangunkan platform baru MeeGO bersama Intel bagi menggantikan platform Symbian yang sudah lapuk dan tidak mesra pengguna. Pada bulan September 2010, CEO Nokia ketika itu, Olli-Pekka Kallasvuo dipecat dan digantikan oleh Stephen Elop dari Microsoft.

Stephen Elop yang merupakan bekas pekerja Microsoft pada awal 2011 mengeluarkan satu memo kepada pekerja Nokia. Memo yang panjang dengan 1300 patah perkataan itu merumuskan masalah yang sedang dihadapi Nokia. Elop menyatakan yang beliau kecewa dengan platform Symbian dan juga MeeGO yang sedang dibangunkan itu.

Padanya, Nokia masih lagi tidak dapat menawarkan platform yang mesra pengguna yang setanding dengan iOS mahupun Android. Elop menyarankan yang Nokia sepatutnya berdiri pada platform yang sudah pun membuktikan kemampuannya bukan membuat platform baru yang belum pasti lagi kemampuannya. Pada tarikh yang sama memo itu dikeluarkan, Nokia mengumumkan kerjasama dengan Microsoft bagi membangunkan Windows Phone.

Kerjasama dengan Windows Phone pada mulanya tampak memberikan hasil. Platform Windows Phone dengan antaramuka yang unik dan berbeza berbanding Android dan iOS menarik minat ramai pengguna yang inginkan kelainan. Ditambah pula dengan telefon buatan Nokia yang berkualiti tinggi setaraf malah lebih hebat lagi pada pandangan saya dari iPhone dan juga Samsung. Saya sendiri merupakan peminat tegar Windows Phone dan setia menggunakannya sehinggalah tahun lepas. Namun begitu, walaupun berdiri di atas jenama Windows, Windows Phone adalah platform yang tidak mesra pada para pengaturcara.

Platfrom yang unik dan hebat macam mana sekalipun tidak bermakna jika tiadanya koleksi app yang amat diperlukan pengguna. Ramai pengaturcara tidak berminat untuk membangunkan app untuk Windows Phone. Ini menjadikan ramai pengguna meninggalkan platform Windows Phone. Bayangklanlah, app-app yang penting seperti Facebook dan Instagram pun kurang stabil di platform Windows Phone. Ini menyebabkan kerugian pada Nokia, apabila telefon pintarnya kurang mendapat sambutan.

Nokia Terkubur?

Disebabkan jualan yang merosot, dan kerugian yang dialami Nokia, menyebabkan Nokia menjual divisyen telefon bimbitnya kepada Microsoft pada tahun 2013. Ini selaras dengan hasrat mantan CEO Microsoft, Steve Ballmer, yang mahu melihat Microsoft menjadi syarikat yang lebih banyak menghasilkan perkakasan berbanding hanya perisian seperti sebelum ini. Kesemua divisyen telefon bimbit Nokia dijual kepada Microsoft dan dinamakan sebagai Microsoft Mobile.

Nokia juga mendatangani perjanjian dengan Microsoft yang melarangnya untuk menjual telefon bimbit berjenama Nokia sehinggalah penghujung tahun 2016. Ini petanda berakhirnya era telefon bimbit berjenama Nokia. Microsoft terus melancarkan telefon bimbit dengan bantuan divisyen Microsoft Mobile dan ianya dijenamakan sebagi Microsoft Lumia.

Tetapi penjualan divisyen telefon bimbit Nokia tidak bermakna yang Nokia sudahpun terkubur. Bahagian telekomunikasi Nokia masih lagi berdiri teguh dan membantu membangunkan dan memperbaiki rangkaian-rangkaian yang kita nikmati sekarang termasuklah 3G, 4G ,4G LTE dan yang terbaharu 5G.

Microsoft yang nampak suam-suam kuku dengan penjualan telefon pintarnya terpaksa menjual keseluruhan divisyen Microsoft Mobile kepada HMD Global. HMD Global sebenarnya adalah sebuah syarikat yang dibentuk oleh bekas eksekutif Nokia. HMD Global kemudiannya membuat perjanjian di akhir tahun 2016 dengan Nokia untuk menghasilkan telefon pintar jenama Nokia untuk pasaran. Pada awal Januari 2017, HMD Global melancarkan telefon pintar jenama Nokia pertama mereka Nokia 6.

Bangkit Semula?

Pada MWC 2017, Nokia melancarkan satu siri telefon pintar mereka dari Nokia 3, Nokia 5 dan juga Nokia 6. Nokia juga melancarkan semula telefon bimbit dikenali ramai iaitu Nokia 3310 yang diberikan nafas baharu selaras dengan era digital. Nokia 8 yang juga dilancarkan diberi banyak pengiktirafan terutamanya dari Android Authority yang meletakkannya sebagai antara telefon pintar yang terbaik bagi tahun 2017.

Dan pada MWC 2018 kali ini, Nokia pula melancarkan Nokia 8 Sirocco yang mendapat banyak pujian dari pengkritik dan juga telefon pisang Nokia (Nokia 8110) yang pernah dipopularkan dalam The Matrix. Pujian dan pengiktirafan yang diberikan kepada Nokia membuatkan ramai beranggapan yang Nokia sudah kembali di landasan yang betul. Tapi adakah ini bermakna yang Nokia sudah bangkit kembali? Biarlah masa dan sambutan pengguna yang menentukan. Apa-apapun saya ucapkan tahniah kepada Nokia atas comeback yang tidak dijangkakan ini.

Rujukan:

Davenport, Corbin (Mar,2017),”Nokia’s Comeback Explained: Why the Historic Phone Company suddenly making Android Phones” ,Android Police.’ https://www.androidpolice.com/2017/03/01/nokias-comeback-explained-historic-phone-company-suddenly-making-android-phones/

Ziegler, Chris (2011) “Nokia CEO Stephen Elop rallies troops in brutally honest ‘burning platform’ memo? (update: it’s real!). Endgadget. https://www.engadget.com/2011/02/08/nokia-ceo-stephen-elop-rallies-troops-in-brutally-honest-burnin/

Global market share held by mobile phone vendors from 1st quarter 2010 to 1st quarter 2014. Statista https://www.statista.com/statistics/272758/global-market-share-held-by-mobile-phone-vendors-by-quarter/

Sinicki, Adam (2017), “Hands-on with the Nokia 8,Android Authority. https://www.androidauthority.com/nokia-8-review-793852/

Pierce, David (2013), “Microsoft buying Nokia’s phone business in a $7.2 billion bid for its mobile future”. The Verge. https://www.theverge.com/2013/9/2/4688530/microsoft-buys-nokias-devices-and-services-unit-unites-windows-phone


Segera Tukar Nama Laut Kita Kepada Laut Malaysia Raya

Ramai antara kita tidak sedar meskipun tahun ini genap 60 kita merdeka, namun laut milik kita masih ‘dijajah’ nama Laut China Selatan. Sebaliknya, tiga negara jiran kita telah pun ‘memerdekakan’ lautan mereka daripada ‘penjajahan’ nama Laut China Selatan ini iaitu Vietnam yang menggunakan nama Laut Vietnam Timur, Filipina (Laut Filipina Barat) dan terkini Indonesia yang memperkenalkan nama Laut Natuna Utara bagi menggantikan nama Laut China Selatan di Zon Ekonomi Ekslusif (EEZ) masing-masing.

Berdasarkan gabungan faktor geografi, sejarah, sosiologi, ekonomi, dan geopolitik, saya mencadangkan agar nama ‘Laut Malaysia Raya’ diangkat menggantikan nama ‘Laut China Selatan’ yang sudah sekian lama ‘menjajah’ perairan kita. Sebagaimana yang ditegaskan sarjana Alam Melayu dari Jerman, iaitu Profesor Emeritus Hans Dieter-Evers, dari perspektif geografi, Malaysia sememangnya ialah sebuah negara maritim dengan garis pantai sahaja sepanjang 4,675km, dengan 63% sempadan kita ialah sempadan maritim, mengunjur sejauh 480,000 km persegi pentas benua. Dari segi sejarah pula, Malaysia dibentuk oleh negeri-negeri maritim yang penting dalam sejarah seperti Melaka, Johor, dan Terengganu. Dari segi sosiologi pula masyarakat Melayu peribumi sejak dahulu lagi merupakan pelaut dan nelayan laut dalam, menjelajahi laut yang kini masih kita panggil sebagai Laut China Selatan, serta laut dan lautan Mediterranean berdekatan. Dari segi ekonomi pula, ekonomi maritim menyumbang bahagian yang penting kepada KDNK Malaysia manakala pelabuhan-pelabuhan di sepanjang Selat Melaka dan di hujung selatan Johor telah maju menjadi bandar pelabuhan dunia yang utama.

Langkah penukaran nama lautan ini bukan sahaja mendatangkan manfaat besar dari segi geopolitik, bahkan juga manfaat ekonomi dan pengukuhan dalam proses pembinaan negara bangsa. Hal ini terbukti apabila penukaran nama Laut China Selatan di ketiga-tiga negara jiran kita ini memberikan isyarat yang cukup jelas akan wilayah Zon Ekonomi Eksklusif mereka agar tidak dicabar oleh China. Dalam masa yang sama, semangat patriotisme dan nasionalisme rakyat dapat diperkasakan.

Secara tersiratnya, langkah penukaran nama laut kita juga tidak boleh dipandang enteng dek munculnya pelbagai ancaman luaran. Antaranya ialah kes petikaian atau pencerobohan kapal milik China di wilayah Zon Ekonomi Ekslusif kita. Sebagai contoh, arus kebangkitan aset-aset ketenteraan China jelas terbukti dengan ekspedisi pertama seberang laut kapal induk pesawat udara China iaitu Liaoning yang mampu mengangkut pesawat pejuang dalam jumlah yang cukup besar.

Malah, tidak terhenti di situ, China bahkan kini giat membina dua kapal induk buatan tempatan mereka sendiri yang bakal memperkuatkan kehadiran tentera laut mereka (PLA-N) di seluruh pelosok dunia kelak. Penubuhan pangkalan tentera China yang pertama di luar negara iaitu di Djibouti baru-baru ini juga menunjukkan wujudnya komitmen angkatan tentera China di peringkat global yang akan meningkat secara berterusan. Hakikatnya, meskipun China masih dalam proses untuk meningkatkan taraf angkatan tentera laut mereka daripada status ‘Green Water-Navy’ menjadi ‘Blue Water-Navy’, namun mereka jelas tidak bertangguh lagi membina pelbagai pulau buatan dan kelengkapan ketenteraan mereka di kawasan laut yang menjadi pertikaian seperti mana yang dilaporkan secara berkala oleh Asia Maritime Transparency Initiative (MTI). Sebagaimana amaran Thucydides dahulu kala, “mereka yang kuat akan melakukan segala kekuasaannya, manakala mereka yang lemah hanya mampu menderitai kelemahannya”.

Dari perspektif dalaman pula, peristiwa yang terjadi pada 2016 perlu diambil iktibar. Apabila keputusan Mahkamah Timbang tara Tetap antarabangsa (PMC) yang menolak tuntutan Sembilan garis terpecah oleh China ke atas seluruh Laut China Selatan diumumkan, seorang warga kita telah mengeluarkan kenyataan bahawa ‘Laut China Selatan adalah milik China’. Peristiwa ini membuktikan masih wujud persepsi bahawa lautan kita adalah milik China, termasuklah dalam kalangan warganegara kita sendiri.

Kebetulan, tahun ini juga menandakan genap 50 tahun usia Pertubuhan Negara-negara Asia Tenggara (ASEAN). Maka dalam rangka memperkukuhkan integrasi Komuniti ASEAN yang giat direncanakan, langkah saling mengiktiraf nama lautan di wilayah EEZ milik anggota ASEAN boleh diambil. Maka, langkah memperkenalkan nama ‘Laut Malaysia Raya’ ini meletakkan laut kita sebaris dengan Laut Vietnam Timur, Laut Filipina Barat, dan Laut Natuna Utara yang bebas daripada ‘Laut China Selatan’.

Perlu ditegaskan bahawa cadangan penukaran nama ‘Laut China Selatan’ kepada ‘Laut Malaysia Raya’ atau dalam Bahasa Inggerisnya ‘The Greater Malaysian Sea’ ini tidak bermakna kita mengambil langkah konfrontasi dengan Beijing. Sebaliknya, semangat saling menghormati kedaulatan dan rentas peradaban itulah yang diutamakan.

Ini laut kita. Ini Laut Malaysia Raya.

Saya mohon mencadang.

Abdul Muein Abadi
Penulis ialah Pensyarah Program Sains Politik Universiti Kebangsaan Malaysia (UKM)


Jingzhu: Tanah Yang Menggagalkan Perikatan Sun Quan Dan Liu Bei

Kerajaan Wu (222-280), yang biasanya dikenali sebagai Dong Wu (Wu Timur) atau Sun Wu, adalah salah satu dari tiga kuasa besar yang bersaing untuk memerintah China sepanjang zaman Tiga Kerajaan (220-280) yang menandakan bermulanya saat kejatuhan Dinasti Han yang telah berdiri selama 400 tahun.

Wu sebenarnya telah wujud seawal tahun 220–222 namun sebagai kerajaan bawahan secara nominal di bawah kuasa pemerintahan Kerajaan Cao-Wei yang juga merupakan negara pesaingnya, tetapi Wu mengisytiharkan kemerdekaan dari Wei dan menjadi negara berdaulat pada tahun 222. Ia menjadi sebuah kerajaan pada tahun 229 setelah penguasa pendirinya, Sun Quan, mengisytiharkan dirinya sebagai maharaja.

Menjelang akhir dinasti Han, Sun Ce, putera sulung panglima per*ng Sun Jian, dan pengikutnya meminjam sejumlah besar tentera dari panglima per*ng Yuan Shu dan memulakan siri penakl*kan tentera di wilayah Jiangdong dan Wu antara tahun 194 dan 199, beliau berjaya merampas beberapa wilayah yang sebelum itu diduduki oleh panglima per*ng seperti Liu Yao, Yan Baihu dan Wang Lang.

Sun Ce memutuskan hubungan dengan Yuan Shu sekitar tahun 196-1979 setelah Yuan Shu bertindak gila dengan mengisytiharkan dirinya sebagai maharaja kerana dia menemui batu jed mengandungi cap mohor diraja yang dianggap sebagai “mandat dari syurga” – walhal, itu satu tindakan yang dianggap sebagai pengkhianatan terhadap Maharaja Xian, maharaja Dinasti Han yang akhirnya dijadikan sebagai raja boneka oleh Cao Cao.Dipendekkan cerita, penguasa wilayah di selatan (Wu), iaitu Sun Ce telau m*ti dibun*h pada musim panas tahun 200 dan digantikan oleh adiknya, seperti abangnya, Sun Quan juga memberikan kesetiaannya kepada Maharaja Xian sambil mempertahankan pemerintahan autonomi di wilayah Wu. Namun mereka mengisytiharkan kemerdekaan setelah Cao Cao menguasai keseluruhan pemerintahan dengan menjadikan Maharaja Xian sebagai boneka.

Pada tahun 208, Sun Quan bersekutu dengan panglima per*ng Liu Bei dan mereka menggabungkan kekuatan untuk mengalahkan Cao Cao dalam Pertemp*ran Chi Bi (Red Cliff). Sun Quan dan Liu Bei mempertahankan persekutuan mereka melawan Cao Cao selepas pertemp*ran itu untuk jangka masa selama sepuluh tahun ke depan, walaupun begitu, persekutuan ini akhirnya musnah setelah mereka mengalami pertikaian wilayah mengenai Provinsi Jing.

Pertikaian Wilayah Antara rumah Sun – Liu adalah konflik ketenteraan yang melibatkan dua kerajaan bersekutu iaitu kerajaan Shu dan Wu yang diketuai Sun Quan dan Liu Bei pada tahun 215, ketika tempoh-tempoh terakhir Dinasti Han Timur di China. Sementara Sun Quan dan Liu Bei pada awalnya telah saling membentuk perikatan pada tahun 208 bagi tujuan menentang musuh bersama mereka yang merupakan kuasa terkuat diantara ketiga-tiga kerajaan yang berpecah, tidak lain dan tidak bukan, Canselor Imperialis Han, mer*ngkap Putera Wei (diangkat sebagai Raja selepas kem*tiannya) iaitu Cao Cao.

Kedua-dua belah pihak rumah Sun dan Liu atau boleh dikatakan kekuatan tentera kerajaan Wu dan Shu secara umumnya terlibat dalam perselisihan hak kedaulatan masing-masing ke atas wilayah-wilayah di selatan Jing (meliputi provinsi Hubei dan Hunan sekarang) pada awal tahun 210-an. Perselisihan itu berakhir apabila kedua-dua belah pihak bersetuju untuk membahagikan wilayah di sepanjang Sungai Xiang di antara wilayah masing-masing:

Sun Quan mengambil tanah di sebelah timur sungai sementara Liu Bei mengambil mereka bahagian sebelah barat sungai mereka. Walaupun dengan kaedah penyelesaian krisis secara damai untuk perselisihan wilayah telah selesai dan dipersetujui kedua-dua belah pihak, Sun Quan yang didesak para pegawai tentera veteran terutamanya Zhou Yu  akhirnya bersetuju untuk mengirim pasukan penyerbunya menyer*ng wilayah Liu Bei dalam satu pencerobohan pada tahun 219 dan berjaya menawan kesemua kota-kota kecil didalamnya.

LATARBELAKANG DAN PUNCA

Pada musim sejuk tahun 208, Liu Bei dan Sun Quan membentuk satu pakatan untuk menentang kemaraan Cao Cao yang memiliki kuasa terbesar berikutan dia menjadikan pemerintah dinasti Han ketika itu iaitu Maharaja Xian, sebagai raja boneka. Namun Cao Cao tiada kelebihan dalam pertemp*ran laut, ini mengakibatkan pakatan tentera Wu dan Shu yang memiliki kelebihan dari segi geografi, kepakaran dan kekuatan angkatan tentera laut, berjaya mengalahkan Cao Cao dengan kemenangan yang besar pada Pertemp*ran Chi Bi atau Battle of Red Cliff yang terkenal itu.

Tidak lama selepas Pertemp*ran Chi Bi, pasukan sekutu jùn (Komanderi atau pecahan pentadbiran wilayah-wilayah kecil di China) kekal berada dibawah kawalan kuasa Sun Quan. Beliau kemudian melantik sahabat karib mer*ngkap panglima tentera yang paling dipercayainya, Zhou Yu sebagai pentadbir komanderi Nan. Pusat pentadbiran komanderi Nan adalah di Daerah Jiangling dan setiap kawasan di bawah bidang kuasanya meliputi wilayah Xiajun (barat laut Daerah Tongcheng sekarang, Hubei), Hanchang (sebelah tenggara Daerah Pingjiang, Hunan), Liuyang dan Zhouling (timur laut Honghu sekarang, Hubei).

Sementara itu, Liu Bei mencalonkan Liu Qi, anak sulung bekas gabenor Provinsi Jing, iaitu Liu Biao, untuk menggantikan ayahnya yang telah meninggal dunia sebagai gabenor yang baru. Pada waktu yang sama, Liu Bei memimpin pasukannya untuk menyer*ng dan menakl*k empat jùn di selatan Provinsi Jing: Wuling, Changsha, Guiyang dan Lingling.

Setelah Liu Qi pula yang meninggal dunia pada akhir tahum 209, Sun Quan mencalonkan Liu Bei untuk menggantikan Liu Qi sebagai gabenor baru Provinsi Jing.  Liu Bei kemudian menjadikan daerah Gong’an sebagai pusat pentadbiran wilayahnya. Untuk mengukuhkan lagi perikatan rumah Sun-Liu, Liu Bei turut engahwini adik perempuan Sun Quan, Lady Sun.

Untuk makluman, identiti adik perempuan Sun Quan yang juga isteri kepada Liu Bei ini masih kabur, di dalam novel Hikayat Tiga Kerajaan, dia dikenali sebagai Sun Ren manakala di pentas opera dan wayang kulit China, serta budaya pop moden seperti permainan video dan filem, dia dikenali sebagai Sun Shang Xiang, kedua-dua karakter ini adalah watak fiksyen yang dicipta oleh penulis novel Hikayat Tiga Kerajaan, Luo Guanzhong, berdasarkan perwatakan sebenar adik perempuan Sun Quan yang hanya disebut sebagai Puan Sun di dalam catatan bersejarah Rekod Tiga Kerajaan.

PROVINSI JING ‘DPINJAMKAN’ KEPADA LIU BEI

Pada tahun 210, Liu Bei berkunjung ke Provinsi Jing (hari ini di Zhenjiang, Jiangsu) untuk menemui Sun Quan dan memohon untuk menguruskan pentadbiran jùn Nan. Pada waktu itu, Zhou Yu secara diam-diam menulis pesanan kepada Sun Quan, dia mendesak tuannya itu untuk memancing Liu Bei ke jùn Wu (sekitar Xuzhou, Jiangsu sekarang), mengalihkan perhatiannya dengan harta, kemewahan dan wanita, dan menjauhkan dirinya dari para panglimanya yang juga merupakan adik beradik bai’ahnya sendiri iaitu Guan Yu dan Zhang  Fei.

Sun Quan bagaimanapun, menolak cadangan Zhou Yu kerana dia masih konsisten menganggap Cao Cao kekal sebagai ancaman yang lebih besar baginya berbanding Liu Bei, jadi lebih baik dia mengukuhkan persekutuannya dengan Liu Bei.

 Jadi lebih baik “meminjamkan” Komandri Nan kepada Liu Bei dan membiarkan Liu Bei terus mengekalkan kedudukannya sebagai penyangga terhadap kemaraan Cao Cao. Sun Quan bersetuju dengan Lu Su dan “meminjamkan” Komandri Nan kepada Liu Bei.
Lu Su, seorang strategis per*ng Wu, mer*ngkap penasihat kerajaan untuk Sun Quan, menasihati tuannya untuk “meminjamkan” Komandri Nan kepada Liu Bei untuk memperkukuhkan pakatan Sun – Liu menentang Cao Cao. Namun strategi Lu Su yang sebenarmya adalah: setelah Liu Bei menduduki Komandri Nan, mereka tidak akan berupaya mempertahankan kota tersebut dengan baik dan berjaya apabila menghadapi ser*ngan pasukan Cao Cao.

Tidak lama kemudian, Zhou Yu meninggal dunia pda akhir tahun tersebut di Baqiu (di Hunan hari ini) ketika sedang bersiap-siap untuk mengetuai kempen menakl*ki Provinsi Yi (meliputi Sichuan dan Chongqing sekarang), yang juga dikenali sebagai Shu (蜀) dari gabenornya Liu  Zhang.Antara tahun 212 dan 214, Liu Bei melancarkan kempen untuk merebut kekuasaan Provinsi Yi dari gabenor Liu Zhang. Untuk pengetahuan anda, Liu Zhang dan Liu Bei adalah saudara dari keturunan diraja yang sama mengasaskan Dinasti Han, iaitu dari rumah Liu.
Sebelum kem*tiannya, Zhou Yu sempat menulis surat kepada Sun Quan untuk mengesyorkan Lu Su sebagai komandan baru pasukan Sun Quan di Provinsi Jing, bagi menggantikan dirinya sendiri apabila dia telah m*ti. Sun Quan menurut sahaja permintaan terakhir sahabat karibnya itu dan melantik Lu Su sebagai pemerintah pasukan tentera dan wilayah yang dahulu dipimpin dan diperintah oleh Zhou Yu.

Semasa keberangkatan Liu Bei menuju ke Yi, dia meninggalkan jeneralnya, Guan Yu dengan amanah besar iaitu menjaga wilayahnya di Provinsi Jing selama ketiadaannya.

Pada waktu itu, ketegangan mula meningkat di antara sempadan wilayah kekuasaan Sun – Liu di Provinsi Jing memandangkan rasa curiga mula meningkat diantara kedua belah pihak dan setiap pergerakan akan dilakukan dengan penuh berhati-hati.

Sekitar bulan Julai tahun 215, Sun Quan memerintahkan Liu Bei untuk “mengembalikan” tiga komandri di selatan Provinsi Jing – iaitu Changsha, Lingling, dan Guiyang atas dasar Liu Bei telah pun berjay memiliki pangkalannya yang terbaru di Provinsi Yi yang berjaya dirampasnya dari Liu Zhang.

Apabila Liu Bei enggan menuruti permintaan itu, Sun Quan yang mula marah telah memutuskan untuk merebut kembali ketiga-tiga komandri tersebut secara paksa. Dia menempatkan angkatan tenteranya di Lukou lalu memerintahkan Lü Meng, Ling Tong dan Lü Dai untuk memimpin pasukan tentera menyer*ng ketiga-tiga komandri itu, Lu Su pula memimpin 10,000 tentera Wu ke Yiyang untuk menghalang Guan Yu.

Lü Meng Menawan Tiga Komandri

Lü Meng mengirimkan perintah bertulis kepada pentadbir ketiga-tiga komandri tersebut bagi menuntut mereka menyerah dan tunduk kepada kuasa Sun Quan. Kesemua mereka bersetuju kecuali pentadbir Lingling, Hao Pu.

Sementara itu, setelah menerima berita tentang pengepungan yang dilakukan Sun Quan, Liu Bei bergegas ber*ngkat dari Provinsi Yi ke Daerah Gong’an dan memerintahkan Guan Yu untuk memimpin pasukan untuk menghentikan Lü Meng dan merampas kembali ketiga-tiga komandri tersebut.

Apabila menerima maklumat bahawa Guan Yu dan tenteranya sedang menuju ke arah mereka, Sun Quan segera mengirim perintah wajib kepada Lü Meng, Sun Quan memerintahkan Lü Meng agar meninggalkan saja Komandri Lingling dan ketuai pasukannya ke Yiyang untuk membantu Lu Su berhadapan dengan Guan Yu yang amat ditakuti itu.

Setelah Lü Meng berjaya mengamankan Changsha, dia melalui Daerah Ling dan bertemu dengan Deng Xuanzhi, teman sepermainan Hao Pu. Dia merancang hendak menggunakan Deng Xuanzhi bagi memperdayakan Hao Pu agar menyerah kalah.

Pada malam itu, Lü Meng memanggil semua pegawainya dan memberi mereka taklimat dan arahan tentang bagaimana mahu menyer*ng Lingling pada keesokan harinya, Lü Meng tidak mendedahkan kepada mereka bahawa sebenarnya Sun Quan telah memerintahkan agar mereka tinggalkan dahulu Lingling dan terus menuju ke Yiyang.

Lü Meng berbohong kepada Deng Xuanzhi bahawa Liu Bei dikepung oleh tentera Cao Cao di Hanzhong, kepungan itu diketuai oleh Xiahou Yuan dan Guan Yu telah ditawan selepas dikalahkan dalam pertemp*ran di Komandri Nan.

Dia kemudian meminta Deng Xuanzhi untuk membantunya memujuk Hao Pu agar menyerahkan kubu Lingling. Deng Xuanzhi pergi menemui Hao Pu atas kunjungan sebagai sahabat lama, kemudian barulah dia menyampaikan pesanan Lü Meng. Hao Pu terus ketakutan apabila mendengar bahawa dia telah tinggal bersendirian, akhirnya dia bersetuju untuk menyerah dan meminta Deng Xuanzhi untuk membawanya bertemu dengan Lü Meng.

Ketika Lü Meng bertemu dengan Hao Pu, Lü Meng mendedahkan perancangannya yang sebenar lagi licik itu sambil bertepuk tangan dan ketawa dengan bangga sekali. Hao Pu dirundung kekecewaan dan rasa bersalah apabila mendapat tahu bahawa Liu Bei dan Guan Yu sebenarnya bersedia pada bila-bila masa sahaja sekiranya Komandri Lingling memerlukan bantuan mereka tetapi segalanya sudah terlambat.

Lü Meng meninggalkan Sun He untuk menjaga ketiga-tiga komandri yang berjaya ditawannya sementara dia meneruskan perjalanan menuju ke arah Yiyang bagi melaksanakan perintah Sun Quan.

Sementara itu, Guan Yu mendakwa dia memimpin angkatan tentera dengan kekuatan seramai 30,000 orang. Dia memilih 5,000 anggota tenteranya yang terbaik lalu memimpin mereka melalui hulu sungai yang cetek terletak sekitar 10 li (1 li bersamaan 500 meter berdasarkan standard moden hari ini) dari Yiyang, dia merancang untuk menyeber*ng hulu pada waktu malam.

Lu Su mengadakan perbincangan dengan pegawai bawahannya mengenai bagaimana menangani Panglima Guan Yu. Pada waktu itu, Gan Ning, yang hanya memiliki 300 askar nomad dari tentera Xiliang di bawah perintahya, mengusulkan kepada Lu Su: “Jika kamu berikan aku 500 orang tentera lagi, aku akan pergi berhadapan dengan Guan Yu. Aku memberi jaminan bahawa Guan Yu tidak akan berani menyeber*ngi hulu sungai jika dia mengetahui kehadiranku. Tetapi jika dia melakukannya, aku akan menangkap dia.“

Lu Su kemudian memilih 1,000 anggota tentera dan meletakkan mereka di bawah perintah Gan Ning. Gan Ning menuju ke kedudukan Guan Yu pada waktu malam. Seperti yang diharapkan Gan Ning, Guan Yu tidak menyeber*ngi hulu itu dan sebaliknya memerintahkan orang-orangnya untuk mendirikan kem di sana. Kerana itulah tempat itu dinamakan ‘Guan Yu’s Shallows’.

RUNDINGAN GUAN YU DAN LU SU

Lu Su, walaupun bersifat oportunis, namun beliau seorang strategis pihak musuh yang cenderung menyelesaikan konflik secara aman berbanding bertemp*r, itulah kelebihan penasihat Sun Quan yang profesional itu sehingga Lu Su juga diletakkan sebaris dengan pakar-pakar strategi yang lain seperti Zhuge Liang dan Sima YiLu Su memberitahu Guan Yu:Maka dengan itu Lu Su mengundang Guan Yu untuk menghadiri satu pertemuan meja bulat bagi membahaskan perselisihan tersebut. Semasa rundingan, kedua-dua pihak menempatkan tentera mereka sejauh lebih 100 langkah dari kawasan pertemuan, sementara para petugas yang hadir pada rundingan itu masing-masing hanya membawa senjata pedang atau pisau. Oleh itu, peristiwa ini kadang-kadang disebut sebagai “perjumpaan yang hanya bersenjatakan pedang”

“Pada mulanya, tuanku hanya ”meminjamkan“ tanah-tanah ini kepada tuanmu kerana tuanmu mengalami kekalahan dan tidak memiliki pengkalan untuk beroperasi pada waktu itu. Namun, sekarang setelah dia memperoleh Provinsi Yi, dia tidak mahu mengembalikan tanah-tanah kami ini. Apabila kami hanya meminta tiga komandri dikembalikan, kalian masih tetap menolak … “

Sebelum Lu Su sempat menghabiskan apa yang mahu dinyatakan, seseorang yang tidak disebutkan namanya dalam catatan asal sejarah ini memotong ucapannya: “Barangsiapa yang memiliki kemampuan untuk memerintah negeri itu, dia lah yang akan memiliki kedaulatan ke atasnya. Bukan begitu”

Lu Su dengan marah menegur orang itu dengan nada tegas dan kasar. Guan Yu mula menghunus pedangnya, berdiri perpecahan dan berkata: “Ini adalah masalah peringkat negara. Kami tidak boleh diharapkan untuk memahaminya.”  Dia pun berlalu pergi selepas itu. Itulah sahaja jika menurut catatan rekod sejarah Tiga Kerajaan.

Namun buku Book Of Wu karya penulisan Wei Zhao menyediakan lebih banyak maklumat mengenai pertemuan itu.  Sebelum perbincangan dimulakan, pegawai bawahan Lu Su bimbang Guan Yu akan mencederakan Lu Su, jadi mereka menasihati Lu Su agar tidak menghadiri pertemuan itu.

Namun, Lu Su menjawab: “Lebih baik kita menyelesaikan perselisihan ini secara damai. Liu Bei mungkin telah bertindak menentang kepentingan tuan kita, tetapi kita belum memutuskan siapa yang benar dan siapa yang salah. Kamu fikir Guan Yu akan berani melakukan sesuatu yang terburu-buru seperti membun*h saya pada saat begini? “

Lu Su kemudian bertemu dengan Guan Yu, yang memberitahunya:

“Tuanku terlibat secara aktif dalam Pertemp*ran Chi Bi dan dia tidak berehat dengan semp*rna semenjak saat itu. Dia bergantung pada kekuatannya sendiri untuk mengatasi musuh. Mengapa dia tidak berhak memperoleh sebidang tanah sekalipun telah berusaha? sekarang kamu datang untuk menuntut tanah darinya? “

Lu Su menjawab:

“Tidak. Ketika pertama kali bertemu tuan kamu di Changban, pengikutnya terlalu sedikit untuk membentuk dan keadaannya ketika itu sangat terdesak berbanding sekarang. Tuanku menganggap tuanmu tidak mempunyai tempat untuk berteduh,  jadi dia menawarkan tempat perlindungan dan rumah untuk tuanmu. Namun, tuan kamu tidak jujur dengan kami dan dia bertindak mengikut naluri sendiri.

LFulah sebabnya hubungan kita meruncing. Sekarang, setelah mengambil alih Provinsi Yi, dia masih ingin mentadbir Provinsi Jing untuk dirinya sendiri  “Ini bukan tindakan yang akan dilakukan oleh orang yang terhormat. Aku mendengar bahawa mereka yang meninggalkan prinsip moral untuk memenuhi kerakusan peribadi mereka. Anak saya memikul tanggungjawab yang penting. Dia sebelum ini tidak mempunyai  rasa pertimbangan yang baik ketika dia menangani masalah, tetapi setelah mendapat pendidikan moral, dia menjadi lebih bertanggung jawab dan mulai berusaha lebih keras. Sekiranya apa yang dilakukannya benar secara moral, mengapa dia perlu bimbang dia tidak akan berjaya? “

Guan Yu tidak bertindak balas terhadap apa yang Lu Su nyatakan.

Meskipun rundingan antara Lu Su dan Guan Yu tidak dapat disimpulkan apakah keputusannya, pertikaian wilayah di antara pihak Sun-Liu akhirnya berakhir pada akhir Ogos 215 ketika Liu Bei memutuskan untuk menyerah setelah mengetahui bahwa kubunya di Provinsi Yi berpotensi terancam. Ini kerana Cao Cao telah menyer*ng Komandri Hanzhong, yang saat itu berada di bawah kawalan panglima per*ng Zhang Lu.

Hanzhong adalah “gerbang utara” Provinsi Yi, jika Cao Cao berjaya menawan Hanzhong dari Zhang Lu, dia akan memiliki kelebihan untuk melancarkan ser*ngan terhadap Provinsi Yi dari Hanzhong. Liu Bei kemudian memutuskan bahwa lebih baik baginya untuk berdamai dengan Sun Quan pada saat ini, dan mengalihkan fokusnya untuk melawan Cao Cao.

Liu Bei dan Sun Quan kemudian menarik pasukan mereka setelah kedua-duanya bersetuju untuk membahagikan wilayah di selatan Provinsi Jing antara persempadanan masing-masing di sepanjang Sungai Xiang: Liu Bei akan menjaga komandri Nan, Lingling dan Wuling di barat, sementara Sun Quan akan mengambil Changsha, Jiangxia  dan komandri Guiyang di timur.

Walaupun pertikaian wilayah Jingzhou di antara pihak Sun-Liu pada tahun 215 berakhir dengan penyelesaian damai, Sun Quan tidak pernah melupakan impiannya untuk menakl*k kesemua wilayah di bawah Liu Bei dalam Provinsi Jing. Pada musim dingin tahun 219–220, ketika Guan Yu terlibat dalam Pertemp*ran Fancheng melawan pasukan Cao Cao di Provinsi Jing utara, Sun Quan memerintahkan Lü Meng untuk memimpin pasukan penyer*ng hendap bagi melancarkan ser*ngan secara senyap memasuki wilayah Liu Bei di Provinsi Jing.

Lü Meng dan tenteranya berjaya dalam misi mereka dan menakl*ki semua wilayah Liu Bei tanpa diketahui oleh Guan Yu. Pada saat Guan Yu kembali dari Fancheng, segalanya sudah terlambat. Guan Yu yang sudah kehilangan arah tuju cuba melarikan diri untuk kembali bergabung dengan Liu Bei dan Zhang Fei namun tidak lama kemudian dia akhirnya terper*ngkap.

Anak angkatnya, Guan Ping terbun*h semasa aksi kejar mengejar itu manakala dia sendiri telah ditangkap oleh Lü Meng dalam satu operasi ser*ng hendap dan dihukum bun*h oleh Lü Meng. Sesetengah sumber menyatakan bahwa Guan Yu telah membun*h diri sebelum sempat ditangkap, dan pembun*han ini adalah diluar pengetahuan Sun Quan.

Lü Meng yang mula merasa bangga kerana berjaya ‘membun*h’ panglima per*ng yang paling digeruni musuh itu membawa pulang kepala Guan Yu bersama-sama tombaknya untuk dipersembahkan kepada Sun Quan dengan harapan Sun Quan akan mengagumi prestasinya.

Malangnya, Sun Quan mengalami ser*ngan panik sebaik sahaja melihat kepala Guan Yu, dia sedar bahawa jika dirinya dituduh mendalangi pembun*han Guan Yu, Liu Bei yang cukup dikenali dengan kasih sayangnya terhadap saudara sebai’ahnya itu lebih sanggup melupakan hasrat untuk menyatukan kembali Dinasti Han demi membalas dendam terhadap kem*tian saudaranya itu.

Ternyatalah Lü Meng sudah tersilap langkah, Sun Quan yang begitu ber*ng dengan tindakan Lü Meng terpaksa memerintahkan agar Lü Meng dihukum bun*h serta merta. Dia kemudiannya menghantarkan kepala Guan Yu kepada Cao Cao sebagai ‘hadiah’, dengan harapan segala tuduhan membun*h Guan Yu dapat dialihkan kepada Cao Cao pula.

Namun, Cao Cao menerima kepala Guan Yu dengan baik. Berdasarkan sejarah, Cao Cao pernah menjadikan Guan Yu sebagai tahanan per*ng di markasnya sehingga memisahkan Guan Yu dengan adik beradiknya selama beberapa tahun.

Cao Cao yang terkenal sebagai seorang pemimpin yang gemar menghargai bakat-bakat temp*r walaupun dari pihak musuh, telah melayani Guan Yu dengan begitu baik sekali, namun kesetiaan Guan Yu terhadap Liu Bei tidak pernah berbelah bagi walaupun dia dihadiahkan kuda yang pernah menjadi milik Lü Bu oleh Cao Cao. Namun Cao Cao melepaskan Guan Yu setelah Guan Yu mengetahui kedudukan terkini Liu Bei pada waktu itu.

Setelah kepala Guan Yu diterima oleh Cao Cao, satu upacara pemakaman secara besar-besaran telah diadakan khas untuk Guan Yu. Kepala Guan Yu dikebumikan bersama-sama dengan satu set ukiran tubuh manusia yang diperbuat daripada kayu bagi menggantikan tubuhnya. Ada sejarawan berpendapat bahawa pemakaman ini hanya sekadar propaganda Cao Cao bagi mengurangkan risiko diancam oleh Liu Bei. Namun, sesungguhnya pemakaman Guan Yu dikatakan lebih besar dan gemilang berbanding upacara pemakaman seorang maharaja.

Dari saat itulah, ketiga-tiga kerajaan ini iaitu Wei, Wu dan Shu-Han masing-masing bertindak mengisytiharkan kedaulatan mereka sendiri. Mereka terus berper*ng sehingga tinggal satu kerajaan sahaja yang mendominasi iaitu kerajaan Wei (kemudian dikenali sebagai Cao-Wei), pengakhiran Dinasti Han telah selesai sepenuhnya, namun belum sempat kerajaan Cao-Wei melebarkan pengaruhnya, keluarga Cao pula dijatuhkan oleh bekas hambanya sendiri dari keluarga Sima yang kemudian menubuhkan Dinasti Jin.

Jingzhou, sebuah wilayah kecil dengan bentuk topografi yang menaik dari timur ke barat. Jingzhou diliputi oleh jaringan laluan air yang padat serta tasik. Ia amat dikenali kerana geografinya yang terletak di jangkauan tengah Sungai Yangtze di Dataran Jianghan.

Di hilir ke bahagian timurnya terletak kota Wuhan, ibu kota provinsi dan di sebelah barat kota Yichang, Tiga Jurang dan akhirnya Perbandaran Chongqing. Bandar Jingmen yang juga berada di Provinsi Hubei, terletak di sebelah utara dan di selatannya adalah Yueyang dan Changde, keduanya berada di baway Provinsi Hunan.

Jingzhou bukan sekadar istimewa kerana geografinya yang berhampiran dengan Sungai Yangtze, tetapi juga kerana kepentingan wilayah tersebut sepanjang perjalanan sejarah China. Termasuklah pertikaian merebut tanah ini yang melibatkan dua pihak yang sepatutnya saling melindungi antara satu sama lain, sebaliknya tidak ada satu pun dari mereka ini yang berjaya terselamat dari cengkaman Cao Cao dan keturunannya selepas kejatuhan penuh Dinasti Han.